Ut eb laj fariseo nak que'rabi a'an, que'xye: -Li cuînk a'in na-isin mâus aj musik'ej riq'uin xcuanquil laj Beelzebú, lix yucua'ileb li mâus aj musik'ej, chanqueb.\nUt eb laj tz'îb li que'chal chak Jerusalén yôqueb chixyebal: -Laj tza cuan riq'uin li Jesús ut sa' xc'aba' laj tza narisiheb li mâus aj musik'ej, chanqueb.\nChic'ojlâk xch'ôl li yô chi tzoloc nak tâcuulak jo' laj tzolol re, ut li môs jo'cak lix patrón. Cui aj tza nayehe' re laj êchal cab, ¿ma toja' ta chic inc'a' te'yehek' aj tza reheb li ralal xc'ajol?\nCui ut sa' xc'aba' laj tza nacuisiheb li mâus aj musik'ej, ¿ani sa' aj c'aba' neque'isin mâus aj musik'ej li neque'tâken êre? Jo'can nak a'aneb ajcui' te'yehok re nak inc'a' yâl li yôquex chixyebal.\n Abanan cuanqueb ajcui' li que'yehoc re: -Li cuînk a'in na-isin mâus aj musik'ej riq'uin xcuanquil laj Beelzebú lix yucua'ileb li mâus aj musik'ej, chanqueb. Ut cuanqueb ajcui' li que'xtz'âma chiru li Jesús nak tixbânu junak li milagro yal re xyalbal rix. Li Jesús quixnau li c'a'ru yôqueb chixc'oxlanquil ut quixye reheb: -Cui cuan jun têpak chi tenamit xic' te'ril rib chi ribileb rib, li jun têp chi tenamit a'an tixsach xcuanquil xjunes rib. Ut cui cuan ta jun cabalak xic' te'ril rib chi ribileb rib, li jun cabal a'an te'xsach xcuanquil lix jun cablaleb. Jo'can ajcui' laj tza. Cui xic' neque'ril rib chi ribileb rib, ¿chan ta cui' ru nak xakxôk lix cuanquilal? Lâex nequeye nak riq'uin xcuanquil laj tza nacuisi li mâus aj musik'ej. Cui lâin yôquin chirisinquil mâus aj musik'ej riq'uin xcuanquil laj tza, ¿ani aj cuanquil neque'isin cui' mâus aj musik'ej li neque'tâken êre lâex? Jo'can nak a'an eb ajcui' te'yehok re nak inc'a' yâl li yôquex chixyebal.\n Nak ac camenak chic li rey Acab, eb laj Moab queßpoß saß xbêneb laj Israel. Li rey Ocozías quitßaneß saß li ventana saß xcaß tasalil li rochoch li cuan Samaria ut quixtochß rib. Nak nim xyajel quixye reheb lix takl: —Ayukex riqßuin laj Baal-zebub lix dioseb laj Ecrón. Patzßomak chak re ma tinqßuirâk malaj ut incßaß, chan. Abanan jun x-ángel li Dios quiâtinac riqßuin li profeta Elías, Tisbe xtenamit, ut quixye re: —Ayu chixcßulbaleb lix takl li rey ut tâye reheb chi joßcaßin, “¿Cßaßut nak texxic chi patzßoc riqßuin laj Baal-zebub lix dioseb laj Ecrón? ¿Ma mâcßaß ta biß li Dios arin Israel?”\nJo'can ajcui' laj tza. Cui xic' neque'ril rib chi ribileb rib, ¿chan ta cui' ru nak xakxôk lix cuanquilal? Lâex nequeye nak riq'uin xcuanquil laj tza nacuisi li mâus aj musik'ej.\n Ut nak ac xsiq'ueb ru lix tzolom li Jesús cô sa' jun li cab rochbeneb lix tzolom. Ut que'tubla cui'chic li q'uila tenamit; riq'uin a'an moco naxq'ue ta chic rib nacua'ac li Jesús chi moco eb lix tzolom. Ut nak que'rabi resil li c'a'ru yô chixbânunquil li Jesús, eb li rech'alal que'chal chixc'ambal. Que'xye nak moco tuktu ta chic xna'leb li Jesús. Ut eb laj tz'îb li que'chal chak Jerusalén yôqueb chixyebal: -Laj tza cuan riq'uin li Jesús ut sa' xc'aba' laj tza narisiheb li mâus aj musik'ej, chanqueb. Ut li Jesús quixbokeb ut quixpatz' reheb: -¿Chanru nak laj tza târisi li rech aj tzahil?- Ut quixye ajcui' li jaljôquil ru âtin a'in: -Cui cuan jun têpak chi tenamit xic' te'ril rib chi ribileb rib, li jun têp chi tenamit a'an tixsach xcuanquil xjunes rib. Ut cui cuan ta jun cabalak xic' te'ril rib chi ribileb rib sa' rochocheb, li jun cabal a'an te'xsach xcuanquil lix jun cablal. Jo'can ajcui' laj tza cui te'xpleti rib chi ribileb rib, a'an tixsach xcuanquil xjunes rib. Mâ ani naru tâoc sa' rochoch junak cuînk cau rib chixmak'bal li c'a'ru cuan re, cui inc'a' ta xbên cua tixbac' li cuînk cau rib, tojo'nak tâoc chixc'ambal li c'a'ru cuan re. Relic chi yâl ninye êre nak tâcuymânk tâsachmânk lix mâqueb li cristian ut tâcuymânk ajcui' li majecuânc neque'xbânu. Abanan li tâmajecuânk re li Santil Musik'ej, inc'a' tâcuyek' tâsachek' xmâc. Cuânk ban sa' xbên chi junelic lix tojbal rix li mâc a'an.- Li Jesús quixye a'in xban nak yôqueb chixyebal nak cuan mâus aj musik'ej riq'uin.\nLaj Elías quixye re li rey: —Joßcaßin xye li Kâcuaß Dios, “¿Cßaßut nak xatakla xpatzßbal ânaßleb riqßuin laj Baal-zebub, lix dioseb laj Ecrón? ¿Ma incßaß ta biß cuan li tzßakal Dios arin Israel? Xapatzß raj re aßan. Xban nak xatakla xpatzßbal ânaßleb re laj Baal-zebub, incßaß chic tatqßuirâk. Tatcâmk,” chan.—\nAban eb laj fariseo que'xye: -Riq'uin xcuanquil laj tza narisiheb li mâus aj musik'ej li cuînk a'an, chanqueb.\nLi ro', a'an ónice; li xcuak, a'an cornalina; li xcuuk, a'an crisólito; li xcuakxak, a'an berilo; ut li xbele, a'an topacio; li xlaje, a'an crisopraso; li xjunlaju, a'an jacinto; ut li xcablaju, a'an amatista.\nCuanqueb oxib ramîg laj Job: laj Elifaz, Temán xtenamit; ut laj Bildad, Súa xtenamit; ut laj Zofar, Naamat xtenamit. Eb li oxib chi cuînk aßin queßrabi resil nak laj Job yô chixcßulbal raylal. Joßcan nak queßxcßûb rib chi xic chirilbal re nak teßxcßojob xchßôl ut teßxtenkßa.\nEb aßan queßxye: —Xkacßul jun li cuînk saß be. Aßan quixye ke nak tosukßîk chixyebal âcue chi joßcaßin, “¿Cßaßut nak tâtakla lâ takl chi âtinac riqßuin laj Baal-zebub, lix dioseb laj Ecrón? ¿Ma mâcßaß ta biß li Dios arin Israel? Xban nak xabanu aßan lâat tatcâmk ut incßaß chic tat-usâk,” chan. Aßan li naxye âcue li Kâcuaß, chanqueb.\nChalen chak sa' xticlajic li ruchich'och' ac cuan chak li Âtin. Li Âtin cuan chak riq'uin li Dios ut a'an tz'akal Dios. Li Âtin, a'an li Cristo.\nCui lâin yôquin chirisinquil mâus aj musik'ej riq'uin xcuanquil laj tza, ¿ani aj cuanquil neque'isin cui' mâus aj musik'ej li neque'tâken êre lâex? Jo'can nak a'an eb ajcui' te'yehok re nak inc'a' yâl li yôquex chixyebal.\nLaj Aarón quixcßam chokß rixakil lix Elisabet lix coß lix Aminadab li rîtzßin laj Naasón. Laj Aarón quicuan câhib li ralal riqßuin. Aßaneb aßin lix cßabaß: laj Nadab, laj Abiú, laj Eleazar ut laj Itamar.\nYô o'laju chihab roquic chok' acuabej laj Tiberio César, nak cuânk laj Poncio Pilato chi taklânc sa' li tenamit Judea. Laj Herodes a'an cuânk chi taklânc sa' li tenamit Galilea. Ut laj Felipe li rîtz'in cuânk chi taklânc sa' li tenamit Iturea ut sa' li na'ajej Traconite, ut laj Lisanias cuânk chi taklânc sa' li tenamit Abilinia.\nLaj Nimrod quicuan xcuanquil saß xbêneb li tenamit Babel, Erec, Acad ut Calne. Eb li tenamit aßan cuanqueb xcuênt Sinar.\nSaß eb li cutan aßan, laj Amrafel, aßan lix reyeb li tenamit Sinar. Laj Arioc, aßan lix reyeb li tenamit Elasar. Laj Quedorlaomer, aßan lix reyeb li tenamit Elam. Ut laj Tidal, aßan lix reyeb li tenamit Goim.\nut li qßuila pây ru li quej ut li yuc, joß ajcuiß li carner li nacuan saß qßuicheß.\nLi cuînk aßan aj Elimelec xcßabaß ut li rixakil, aßan lix Noemí. Jun li ralal aj Mahlón xcßabaß ut li jun chic aj Quelión. Aßaneb laj efrateo li cuanqueb aran Belén xcuênt Judá. Queßcuulac saß li naßajej Moab ut aran queßcana.\nAßan aßin li âtin li quixtzßîba li profeta Nehemías, li ralal laj Hacalías. Ac yô chic junmay chihab roquic chokß rey laj Artajerjes saß li po Quisleu nak cuanquin saß li tenamit Susa bar nacuan cuiß chi taklânc li rey.\nAßan aßin li quicßulman saß eb li cutan nak quicuan chokß rey laj Asuero. Aßan quitaklan saß xbên li tenamit La India. Ut aßan ajcuiß quitaklan saß xbêneb chixjunileb li tenamit quicuulac toj saß li tenamit Etiopía. Jun ciento riqßuin cuukub xcaßcßâl chi tenamit queßcuan rubel xcuanquil laj Asuero.\nJoßcan nak eb li nequeßcßanjelac chiru queßxye re: —At rey, tento takasicß junak xkaßal mâjiß cuanjenak riqßuin cuînk. Li xkaßal aßan tâilok âcue ut tâcuârk châcßatk ut tatxkßixna, chanqueb.\nUt que'xch'utub eb li rey li oxib chi mâus aj musik'ej sa' li na'ajej Armagedón xc'aba' sa' hebreo.\nEb li joskß aj xul li nequeßcuan saß li chaki chßochß teßcuânk rochbeneb laj xoj. Ut eb li chibât re li qßuicheß teßxjap reheb chixbokbaleb lix comon. Ut teßcuânk ajcuiß li cuarom saß li naßajej aßan. Aran teßcuânk chi hilânc.\n Ut li Jesús cô cui'chic sa' li cab li neque'xch'utub cui' ribeb laj judío. Ut aran cuan jun li cuînk sic jun li ruk'. Eb laj fariseo yôqueb chixsic'bal chanru nak te'xjit li Jesús. Jo'can nak yôqueb chirilbal ma tixq'uirtesi tana li cuînk a'in sa' li hilobâl cutan. Li Jesús quixye re li cuînk li sic ruk': -Numen chak arin chi ubej, chan re. Tojo'nak li Jesús quixpatz' reheb laj fariseo: -¿C'a'ru us xbânunquil sa' li hilobâl cutan? ¿Ma naru xbânunquil li us malaj ut li inc'a' us? ¿Ma us xcolbal xyu'am junak malaj ut xsachbal? chan cui'chic reheb. Ut eb a'an mem que'cana. Inc'a' chic que'xtau c'a'ru que'xye. Quijosk'o' li Jesús sa' xbêneb, abanan quiril cui'chic xtok'obâl ruheb xban nak inc'a' que'raj xtaubal xyâlal. Ut li Jesús quixye re li cuînk li sic ruk': -Ye' lâ cuuk', chan. Ut li cuînk quixye' li ruk' ut sa' junpât quiq'uira. Tojo'nak eb laj fariseo que'el riq'uin li Jesús. Que'côeb riq'uineb li neque'oquen chirix laj Herodes. Ut que'oc xc'ûbanquil chanru nak te'xcamsi li Jesús.\n Que'cuulac Jericó ut nak qui-el chak li Jesús sa' li tenamit a'an rochbeneb lix tzolom nabal li tenamit que'tâken re. Ut chunchu jun li mutz' chire be. Yô chi lemoxnic. Lix xc'aba', a'an aj Bartimeo, ralal laj Timeo. Nak quirabi li mutz' nak yô chi châlc li Jesús aj Nazaret, quixjap re chixyebal: -¡At Jesús, ralalat xc'ajol laj David, chacuuxtâna taxak cuu! chan. Ut nabaleb li tenamit que'k'usuc re ut que'xye re, -¡Matchokin! chanqueb re. Ut a'an k'axal cui'chic cau quixjap re ut quixye, -¡At ralalat xc'ajol laj David, chacuuxtâna taxak cuu!- Nak quirabi a'an li Jesús quixakli ut quixtakla xbokbal li mutz'. Que'côeb chixc'ambal ut que'xye re: -Mâch'ina âch'ôl. Quim. Yô châbokbal li Kâcua'.- Li mutz' quirisi lix t'icr lanlo cui'. Quicuacli sa' junpât ut cô riq'uin li Jesús. Li Jesús quixye re: -¿C'a'ru tâcuaj tinbânu âcue?- Ut li mutz' quixye: -Kâcua', tincuaj nak tâilok li xnak' cuu.-Li Jesús quixye re: -Anakcuan naru tatxic. Xatq'uira xban nak xapâb nak cuan incuanquil châq'uirtesinquil, chan re. Ut sa' junpât qui-iloc li mutz' ut cô chirixeb. Li Jesús quixye re: -Anakcuan naru tatxic. Xatq'uira xban nak xapâb nak cuan incuanquil châq'uirtesinquil, chan re. Ut sa' junpât qui-iloc li mutz' ut cô chirixeb.\nUt li nataklan saß xbêneb li eunucos quixqßue xcßabaßeb. Laj Daniel quiqßueheß chokß aj Beltsasar. Laj Ananías quiqßueheß chokß aj Sadrac. Laj Misael quiqßueheß chokß aj Mesac ut laj Azarías quiqßueheß chokß aj Abed-nego.\nSaß jun li cutan lix Débora quixtakla xbokbal laj Barac li ralal laj Abinoam li cuan saß li tenamit Cedes li cuanqueb cuiß li ralal xcßajol laj Neftalí, ut quixye re: —Li Kâcuaß lix Dios eb laj Israel xye âcue chi joßcaßin, “Tâchßutubeb ru lajêb mil chi cuînk xcomoneb li ralal xcßajol laj Neftalí ut laj Zabulón ut texxic saß li tzûl Tabor.\nSaß jun li cutan laj Senaquerib yô chixlokßoninquil lix dios Nisroc xcßabaß saß lix templo. Queßcuulac laj Adramelec ut laj Sarezer, li cuib chi ralal. Queßxcamsi chi chßîchß ut queßêlelic. Queßcôeb saß li naßajej Ararat. Ut aß chic laj Esar-hadón li ralal qui-oc chokß rey chokß rêkaj laj Senaquerib.\nLi asbej, aßan xAhola xcßabaß, ut li îtzßinbej, aßan xAholiba xcßabaß. Lâin xinsumla riqßuineb ut queßcuan cualal incßajol riqßuineb. Lix Ahola, aßan retalil li tenamit Samaria, ut lix Aholiba, aßan retalil li tenamit Jerusalén.\nAßan aßin resil lix yehom xbânuhom laj Jeremías li ralal laj Hilcías. Laj Hilcías, aßan xcomoneb laj tij li queßcuan saß li naßajej Anatot saß xcuênt lix naßajeb laj Benjamín.\nAßaneb aßin lix cßabaßeb li ralal laj Sem: laj Elam, laj Asur, laj Arfaxad, laj Lud, ut laj Aram.\nUt nak laj Artajerjes cuan chokß rey aran Persia, laj Bislam, laj Mitrídates, laj Tabeel joßqueb ajcuiß li rochben queßtzßîbac riqßuin li rey Artajerjes. Queßxtzßîba li hu saß li râtinobâleb laj arameo ut joß nequeßtzßîbac eb aßan.\nlaj Felipe ut laj Bartolomé; laj Tomás ut laj Mateo laj titz'ol toj; laj Jacobo li ralal laj Alfeo ut laj Lebeo aj Tadeo xcab xc'aba',\nAnakcuan eb a'an yôqueb chi âtinac sa' râtinobâleb laj Partos, laj Medo, laj elamitas ut chikajunilo lâo li cuanco Mesopotamia, ut Judea, Capadocia, Ponto ut Asia,\nIncßaß naru nequetzaca li xul tejón xcßabaß xban nak usta naxhab xcua xcaß sut, abanan moco jun ta xxâla rok. Aßan jun li xul incßaß us têtzaca.\nAßan aßin râtin jun li cuînk naxnau âtinac chi us. Li cuînk aßan, aßan li ralal laj David, li quicuan chokß rey aran Jerusalén.\nUt li Kâcuaß quixye re laj Moisés: Sicß li châbil ban li nacßanjelac re xyîbanquil li incienso. Juntakßêt riqßuin li junjûnk tâqßue. Sicß lix kßol li cheß li sunûnc: li estacte, li uña aromático, li incienso ut li gálbano aromático xcßabaßeb.\nUt aßan ajcuiß quiyîban reheb li chahim, li Osa, li Orión ut Pléyades xcßabaßeb. Ut quixyîb ajcuiß eb li chahim li cuanqueb saß li sur.\nQuixye cue: -Li c'a'ru tinc'utbesi châcuu tâtz'îba sa' jun li botbil hu ut tâtakla riq'uineb li cuukub ch'ûtaleb laj pâbanel li cuanqueb sa' xcuênt Asia. Takla riq'uineb li cuanqueb Efeso, Esmirna, ut Pérgamo. Ut tâtakla ajcui' riq'uineb li cuanqueb Tiatira, Sardis, Filadelfia ut Laodicea, chan.\nAbanan lâin xinyîb jun lâ cuochoch re tatcuânk cuiß chi junelic, chan.\nUt li Jesús quixbokeb ut quixpatz' reheb: -¿Chanru nak laj tza târisi li rech aj tzahil?- Ut quixye ajcui' li jaljôquil ru âtin a'in:\nCui lâex nequecßoxla nak incßaß us cßanjelac chiru li Kâcuaß Dios, sicßomak ani têcßanjela ru. ¿Ma texcßanjelak chiruheb li yîbanbil dios li queßxcßanjela chak ru lê naß êyucuaß nak queßcuan jun pacßal li nimaß Eufrates, malaj ut texcßanjelak chiruheb lix dioseb laj amorreo li cuanqueb arin saß li naßajej aßin? Abanan, lâin joßqueb ajcuiß li cualal incßajol tocßanjelak chiru li Kâcuaß Dios, chan laj Josué.


ROMANOS 16 KEK - Laj Pablo naxtakla xsahileb xchˈo̱l - Bible Gateway\nROMANOS 16 Kekchi (KEK)\nLaj Pablo naxtakla xsahileb xchˈo̱l\n16 Nacuaj tinye e̱re nak li kaherma̱n lix Febe, aˈan tzˈakal aj pa̱banel ut aˈan aj tenkˈanel saˈ li iglesia li cuan aran Cencrea. 2 Ut nak ta̱cuulak aran e̱riqˈuin, checˈulak aˈan saˈ xcˈabaˈ li Ka̱cuaˈ joˈ xcˈulubeb laj pa̱banel. Ut chetenkˈahak riqˈuin cˈaˈak re ru ta̱raj cuiˈ tenkˈa̱c xban nak ac xtenkˈaheb ajcuiˈ nabal li herma̱n ut xinixtenkˈa ajcuiˈ la̱in. 3 Cheqˈuehak xsahil xchˈo̱l laj Aquila ut lix Priscila, eb li cuech aj cˈanjelil saˈ xcˈabaˈ li Jesucristo. 4 Usta xiu xiu chokˈ reheb xcolbal rix lin yuˈam, aban queˈxqˈue xchˈo̱leb chintenkˈanquil. Ninbantioxi chiruheb. Ma̱cuaˈ caˈaj cuiˈ la̱in ninbantioxin chiruheb. Nequeˈbantioxin aj ban cuiˈ laj pa̱banel li ma̱cuaˈeb aj judío. 5 Cheqˈue ajcuiˈ xsahil xchˈo̱leb li herma̱n li nequeˈxchˈutub rib saˈ li rochoch laj Aquila ut lix Priscila. Cheqˈue xsahil xchˈo̱l laj Epeneto, li raro inban. Aˈan li xbe̱n li quixpa̱b li Jesucristo aran Acaya. 6 Cheqˈue xsahil xchˈo̱l lix María. Aˈan kˈaxal nacˈanjelac saˈ e̱ya̱nk la̱ex. 7 Cheqˈue xsahil xchˈo̱leb laj Andrónico ut laj Junias. Aˈaneb aj judío joˈ la̱in. Cuochbeneb nak cocuan chi pre̱xil. Naˈno ruheb xbaneb li apóstol. Eb aˈan queˈxpa̱b chak li Cristo nak toj ma̱jiˈ ninpa̱ban la̱in. 8 Cheqˈue xsahil xchˈo̱l laj Amplias. Aˈan ninra ajcuiˈ saˈ xcˈabaˈ li Ka̱cuaˈ. 9 Ut cheqˈue xsahil xchˈo̱l laj Urbano li kech aj cˈanjelil saˈ xcˈabaˈ li Cristo, ut laj Estaquis li ninra. 10 Cheqˈue xsahil xchˈo̱l laj Apeles. Aˈan incˈaˈ quichˈinan xchˈo̱l saˈ lix pa̱ba̱l nak quiyaleˈ ra̱lenquil. Ut cheqˈue xsahil xchˈo̱leb li cuanqueb saˈ rochoch laj Aristóbulo. 11 Cheqˈue xsahil xchˈo̱l laj Herodión. Aˈan cuech tenamitil xban nak aˈan aj judío ajcuiˈ. Ut cheqˈue ajcuiˈ xsahil xchˈo̱leb li cuanqueb saˈ rochoch laj Narciso li ac xeˈpa̱ban. 12 Cheqˈue xsahil xchˈo̱leb lix Trifena ut lix Trifosa li yo̱queb chi cˈanjelac saˈ xcˈabaˈ li Ka̱cuaˈ. Ut cheqˈue xsahil xchˈo̱l lix Pérsida, li nakara saˈ xcˈabaˈ li Cristo xban nak aˈan naxqˈue xchˈo̱l chi cˈanjelac chiru li Dios. 13 Cheqˈue xsahil xchˈo̱l laj Rufo, li sicˈbil ru chi cˈanjelac chiru li Ka̱cuaˈ, ut cheqˈue xsahil xchˈo̱l lix naˈ. Aˈan chanchan ajcuiˈ innaˈ chicuu la̱in. 14 Cheqˈue xsahil xchˈo̱l laj Asíncrito, laj Flegonte, laj Hermas, laj Patrobas, laj Hermes, joˈqueb ajcuiˈ chixjunileb laj pa̱banel, li nequeˈxchˈutub rib riqˈuineb chi xlokˈoninquil li Dios. 15 Cheqˈue xsahil xchˈo̱l laj Filólogo ut lix Julia, laj Nereo ut li ranab. Ut cheqˈue xsahil xchˈo̱l laj Olimpas joˈ eb ajcuiˈ chixjunileb laj pa̱banel li nequeˈxchˈutub rib riqˈuineb chixlokˈoninquil li Dios. 16 Qˈuehomak xsahil e̱chˈo̱l chi ribil e̱rib riqˈuin santil utzˈuc u. Chixjunileb laj pa̱banel nequeˈxtakla xsahil e̱chˈo̱l saˈ xcˈabaˈ li Jesucristo. 17 Ut nintzˈa̱ma che̱ru, ex herma̱n, nak cheqˈuehak retal li nequeˈyoˈoban jachoc ib saˈ e̱ya̱nk ut nequeˈraj xpoˈbal ru le̱ pa̱ba̱l, li tzolbilex cuiˈ. Me̱junaji e̱rib riqˈuineb aˈan. 18 Eb aˈan incˈaˈ nequeˈxba̱nu li cˈaˈru naraj li Ka̱cuaˈ Jesucristo. Caˈaj cuiˈ li cˈaˈru nequeˈxrahi ru lix chˈo̱leb, aˈan li nequeˈxba̱nu. Ut riqˈuin kˈunil a̱tin nequeˈkˈunbesin ut nequeˈxbalakˈi li incˈaˈ cauheb xchˈo̱l saˈ xpa̱ba̱leb. 19 Chixjunileb nequeˈnaˈoc re nak la̱ex cau e̱chˈo̱l saˈ le̱ pa̱ba̱l. Joˈcan nak nasahoˈ inchˈo̱l e̱riqˈuin. Aban nacuaj nak te̱qˈue e̱chˈo̱l chixba̱nunquil li us ut me̱ba̱nu li incˈaˈ us. 20 Ut li Ka̱cuaˈ Dios, li naqˈuehoc li tuktu̱quil usilal, aˈan tixsach xcuanquil laj tza ut textenkˈa re nak la̱ex chic texnumta̱k saˈ xbe̱n. Li rusilal li Ka̱cuaˈ Jesucristo chicua̱nk e̱riqˈuin. 21 Naxtakla xsahil e̱chˈo̱l laj Timoteo, li cuech aj cˈanjelil. Ut nequeˈxtakla xsahil e̱chˈo̱l laj Lucio, laj Jasón ut laj Sosípater. Eb aˈan cuech tenamitil. 22 La̱in laj Tercio. Yo̱quin chixtzˈi̱banquil li hu aˈin li tixtakla e̱re laj Pablo. Ut nintakla ajcuiˈ xsahil e̱chˈo̱l saˈ xcˈabaˈ li Cristo. 23 Naxtakla ajcuiˈ xsahil e̱chˈo̱l laj Gayo, li naqˈuehoc cuochochnal. Ut saˈ ajcuiˈ li rochoch aˈan nequeˈxchˈutub rib laj pa̱banel. Laj Erasto, laj cˈulul tumin saˈ li tenamit, naxtakla xsahil e̱chˈo̱l. Ut naxtakla ajcuiˈ xsahil e̱chˈo̱l laj Cuarto. 24 Aˈ taxak li rusilal li Ka̱cuaˈ Jesucristo chicua̱nk e̱riqˈuin che̱junilex la̱ex. Joˈcan taxak.\nLaj Pablo naxlokˈoni li Ka̱cuaˈ Dios\n25 Chikalokˈonihak taxak li Ka̱cuaˈ Dios, li cuan xcuanquil re xqˈuebal xcacuilal kachˈo̱l saˈ li kapa̱ba̱l. Ninchˈolob xya̱lal che̱ru chirix li colba‑ib saˈ xcˈabaˈ li Jesucristo. Najter kˈe cutan mukmu chak li xya̱lal chiku; aban anakcuan cˈutbesinbil chic lix ya̱lal chiku. 26 Anakcuan xcutanoˈ xya̱lal chiku xban li Santil Hu li tzˈi̱banbil chak junxil xbaneb li profeta. Queˈxtzˈi̱ba chak li a̱tin joˈ quiyeheˈ reheb xban li Dios, li ma̱cˈaˈ rosoˈjic. Ut aˈin yo̱ xchˈolobanquil xya̱lal yalak bar saˈ chixjunil li ruchichˈochˈ re nak chixjunileb li tenamit teˈrabi ut teˈpa̱ba̱nk. 27 Li jun chi Dios, li naxnau chixjunil, chicua̱nk xlokˈal saˈ xcˈabaˈ li Ka̱cuaˈ Jesucristo anakcuan ut chi junelic kˈe cutan. Joˈcan taxak.


SAN JUAN 15 KEK - Li Jesús quixjuntakˈe̱ta rib - Bible Gateway\nSAN JUAN 15 Kekchi (KEK)\nLi Jesús quixjuntakˈe̱ta rib riqˈuin li xto̱nal li uvas\n15 Li Jesús quixye ajcuiˈ reheb: ―La̱in chanchanin li xto̱nal li uvas. Ut lin Yucuaˈ joˈ jun li nasabesin re. 2 Li ani incˈaˈ naxba̱nu li cˈaˈru naraj lin Yucuaˈ, aˈan chanchan li rukˈ li cheˈ li na‑isi̱c xban nak incˈaˈ nau̱chin. Abanan li ani naxba̱nu li cˈaˈru naraj lin Yucuaˈ, aˈan chanchan li rukˈ li cheˈ li nau̱chin. Ut li na‑iloc re naxsabesi re nak tixqˈue nabal li ru. 3 La̱ex chanchanex li cha̱bil rukˈ li cheˈ li nau̱chin chi nabal xban nak sabesinbil chic ru. La̱ex ac ti̱c chic le̱ yuˈam xban li xya̱lal xinchˈolob che̱ru. 4 Cua̱nkex cuiqˈuin ut la̱in cua̱nkin e̱riqˈuin. Joˈ li rukˈ li cheˈ, cui incˈaˈ letzlo riqˈuin lix to̱nal, incˈaˈ naru nau̱chin. Joˈcan ajcuiˈ la̱ex. Cui incˈaˈ cua̱nkex cuiqˈuin, incˈaˈ ta̱ru̱k texqˈui̱k saˈ le̱ pa̱ba̱l. 5 La̱in joˈ li xto̱nal li uvas ut la̱ex joˈ li rukˈ. Cui cua̱nkex cuiqˈuin ut la̱in cua̱nkin e̱riqˈuin, la̱ex texcua̱nk saˈ ti̱quilal ut texqˈui̱k saˈ le̱ pa̱ba̱l. Yal e̱junes ma̱cˈaˈ naru te̱ba̱nu. 6 Li ani incˈaˈ ta̱cua̱nk cuiqˈuin ta̱isi̱k joˈ nak nayoqˈueˈ li rukˈ li cheˈ li incˈaˈ us. Nak nachakic nacuteˈ saˈ xam ut nacˈat. 7 Cui la̱ex cua̱nkex cuiqˈuin ut te̱ba̱nu li cˈaˈru xinye e̱re, ta̱qˈuehekˈ e̱re chixjunil li cˈaˈru te̱tzˈa̱ma. 8 Nequeqˈue xlokˈal lin Yucuaˈ riqˈuin li cha̱bilal nequeba̱nu. Cui yo̱kex chixba̱nunquil li cˈaˈru naraj li Dios, la̱exak tzˈakal intzolom. 9 La̱in nequexinra la̱ex joˈ nak ninxra lin Yucuaˈ la̱in. Chexcua̱nk cuiqˈuin re nak texinra chi junelic. 10 Cui te̱ba̱nu li cˈaˈru ninye e̱re, la̱in texinra junelic. La̱in xinba̱nu li cˈaˈru xye cue lin Yucuaˈ ut aˈan junelic niquinixra la̱in. 11 La̱in ninye e̱re aˈin re nak textzˈako̱nk riqˈuin lix sahil inchˈo̱l la̱in. Cui te̱ba̱nu li cˈaˈru ninye e̱re, numtajenakak xsahil e̱chˈo̱l la̱ex. 12 Aˈan aˈin li chakˈrab li ninqˈue e̱re nak cherahak e̱rib che̱ribil e̱rib joˈ nak nequexinra la̱in. 13 Li rahoc chi tzˈakal aˈan nak junak tixkˈaxtesi lix yuˈam saˈ xcˈabaˈ li ras ri̱tzˈin. 14 Cui te̱ba̱nu li cˈaˈru ninye e̱re, la̱exak li raro̱kex inban. 15 La̱ex ma̱cuaˈakex chic yal aj cˈanjel xban nak junak laj cˈanjel incˈaˈ naxnau cˈaˈru yo̱ lix patrón. Abanan la̱in xinye e̱re chixjunil li naxye cue lin Yucuaˈ. Aˈan naxcˈut nak raro̱quex inban. 16 Ma̱cuaˈ la̱ex xexsicˈoc cuu la̱in. La̱in ban xinsicˈoc e̱ru la̱ex ut xexinxakab chixba̱nunquil li ti̱quilal. Le̱ ti̱quilal incˈaˈ ta̱osokˈ. Ta̱cua̱nk ban chi junelic. Ut lin Yucuaˈ tixqˈue e̱re chixjunil li te̱tzˈa̱ma saˈ incˈabaˈ la̱in. 17 Aˈan aˈin li yo̱quin chixyebal e̱re nak cherahak e̱rib che̱ribil e̱rib.\nXicˈ qui‑ileˈ li Jesús ut xicˈ ajcuiˈ teˈilekˈ li ralal xcˈajol\n18 Cui la̱ex xicˈ nequex‑ileˈ xbaneb li incˈaˈ nequeˈpa̱ban, chenauhak nak xbe̱n cua la̱in xicˈ xineˈril che̱ru la̱ex. 19 Cui ta la̱ex incˈaˈ xine̱pa̱b la̱in, raro̱kex raj xbaneb li incˈaˈ nequeˈpa̱ban. Abanan la̱ex ma̱cuaˈex chic jun saˈ xya̱nkeb xban nak la̱in xinsicˈoc e̱ru. Joˈcan nak xicˈ nequex‑ileˈ xbaneb. 20 Chijulticokˈ e̱re nak xinye e̱re nak ma̱ jun aj cˈanjel naxkˈax ru xcuanquil lix patrón. Cui xineˈxrahobtesi la̱in, texrahobtesi̱k ajcuiˈ la̱ex. Cui ta xeˈxba̱nu li cˈaˈru xinye la̱in, teˈxba̱nu aj raj cuiˈ li cˈaˈru te̱ye la̱ex. 21 Texrahobtesi̱k xban nak la̱ex cualal incˈajol. Teˈxba̱nu chi joˈcan xban nak incˈaˈ nequeˈxnau ru li ani quitaklan chak cue. 22 Ma̱cˈaˈeb raj xma̱c cui ta la̱in incˈaˈ xincˈulun ut cui ta incˈaˈ xinye reheb li xya̱lal. Abanan ma̱cˈaˈ cˈaˈru teˈxcol cuiˈ ribeb xban nak cuanqueb xma̱c. 23 Li ani xicˈ na‑iloc cue la̱in, xicˈ ajcuiˈ naril lin Yucuaˈ. 24 Ma̱cˈaˈeb raj xma̱c cui ta incˈaˈ xeˈril li milagros li xinba̱nu chiruheb, li milagros li ma̱ ani chic naru xba̱nunquil. Abanan eb aˈan queˈril li xinba̱nu. Joˈcan nak xicˈ niquineˈril la̱in ut xicˈ ajcuiˈ nequeˈril lin Yucuaˈ. 25 Joˈcaˈin xcˈulman xban nak tzˈi̱banbil chak retalil saˈ li chakˈrab li quiqˈueheˈ reheb: Ma̱cˈaˈ raj inma̱c, abanan xicˈ quineˈril. 26 Nak ta̱cha̱lk li Santil Musikˈej, laj Cˈojobanel Chˈo̱l, e̱riqˈuin aˈan tixcˈut chi tzˈakal li xya̱lal che̱ru chicuix la̱in. La̱in tintakla chak e̱riqˈuin li Santil Musikˈej li nachal riqˈuin lin Yucuaˈ. 27 Ut la̱ex te̱chˈolob ajcuiˈ li xya̱lal chicuix xban nak la̱ex cuanquex cuiqˈuin chalen nak xintiquib lin cˈanjel arin saˈ ruchichˈochˈ.


Chanru Nokooxtenqʼa li Naʼlebʼ li Wank saʼ li Santil Hu? | Li Chaabʼil Esil\n1. Kʼaʼut aajel ru naq tkʼeemanq qanaʼlebʼ?\nChanru nokooxtenqʼa li xnaʼlebʼ li Yos re naq ajʼooq qu? (SALMO 36:10 [36:9, Wy])\nLi Jehobʼa naxqʼax ru li qanawom xbʼaan naq aʼan kiyoobʼtesink qe. Joʼkan ajwiʼ aʼan Qayuwaʼ ut nokooxra ut nokooxkʼoxla. Moko kooxyoobʼtesi ta chaq re naq tqabʼeeresi qibʼ qajunes (Jeremias 10:23). Joʼ chanru naq ebʼ li kokʼal nekeʼraj naq teʼtenqʼaaq xbʼaan xnaʼ xyuwaʼ, ebʼ li qas qiitzʼin nekeʼraj ajwiʼ naq teʼbʼeeresiiq xbʼaan li Yos (Isaias 48:17, 18). Li naʼlebʼ li naxkʼe li Santil Hu aʼan li maatan li naxkʼe qe li Yos. Chaawil 2 Timoteo 3:16.\nLi xchaqʼrabʼ ut li xnaʼlebʼ li Jehobʼa naxkʼut chiqu chanru toowanq anaqwan ut chanru tqataw naabʼal qosobʼtesinkil saʼ li kutan chaalel. Ut saʼ xkʼabʼaʼ naq Aʼan kiyoobʼtesink qe, tento tqakʼulubʼa naq tixkʼut qabʼe. Chaawil Salmo 19:8, 12 (19:7, 11, Wy) ut Apocalipsis 4:11.\n2. Chanru nakʼanjelak li naʼlebʼ li wank saʼ li Santil Hu?\nLi naʼlebʼ li naxkʼe li Santil Hu nokooxtenqʼa saʼ chixjunil li qayuʼam: saʼ li qakʼanjel, saʼ li qochoch malaj yalaq joqʼe. Abʼan li chaqʼrabʼ moko joʼkan ta nakʼanjelak (Deuteronomio 22:8). Joʼkan naq tento tqoksi chiʼus li qakʼaʼuxl naq tqoksi junaq li naʼlebʼ li wank saʼ li Santil Hu (Proverbios 2:10-12). Qilaq jun li eetalil: li Santil Hu naxkʼut naq li Yos kixkʼe qe li yuʼam. Xnawbʼal aʼin tooxtenqʼa chi xbʼeeresinkil chiʼus li qayuʼam saʼ li qakʼanjel, saʼ li qochoch malaj naq nokooxik saʼ junaq li naʼaj. Ut tooxtenqʼa ajwiʼ re naq junelik ajʼooq qu. Chaawil Hechos 17:28.\n3. Bʼar wank tzʼaqal li wiibʼ xnimal ru naʼlebʼ?\nLi Jesus kixkʼe wiibʼ xnimal ru naʼlebʼ. Li xbʼeen xnimal ru naʼlebʼ naxkʼut kʼaru tzʼaqal rajbʼal li qayuʼam: xnawbʼal ut xraabʼal li Yos, joʼkan ajwiʼ kʼanjelak chiru chi anchal qachʼool. Li xnimal ru naʼlebʼ aʼin wanq saʼ li qachʼool naq tqaj xbʼaanunkil junaq li kʼanjel (Proverbios 3:6). Li nekeʼxpaabʼ li naʼlebʼ aʼin, teʼwanq choʼq ramiiw li Yos, teʼxtaw li sahil chʼoolejil ut li junelik yuʼam. Chaawil Mateo 22:36-38.\nLi xkabʼ xnimal ru naʼlebʼ nokooxtenqʼa chi xkʼambʼal qibʼ chiʼus rikʼin chixjunilebʼ (1 Corintios 13:4-7). Ut wi joʼkan tqabʼaanu, yooqo xkʼambʼal qe rikʼin li Yos xbʼaan naq sa narilebʼ li qas qiitzʼin. Chaawil Mateo 7:12 ut 22:39, 40.\n4. Chanru nokooxtenqʼa li naʼlebʼ li naxkʼe li Santil Hu?\nLi Santil Hu naxkʼut chanru teʼxra ribʼ li junkabʼal ut chanru teʼwanq saʼ junajil (Colosenses 3:12-14). Ut naxkʼut ajwiʼ naq li sumsuukebʼ inkʼaʼ teʼxkanabʼ ribʼ. Chaawil Genesis 2:24.\nNokooxtenqʼa ajwiʼ saʼ li qakʼanjel ut re naq junelik sahaq saʼ qachʼool. Wankebʼ laj kʼehol kʼanjel, nekeʼxsikʼ choʼq xmoos li nekeʼyuʼamink re li Santil Hu xbʼaan naq nekeʼkʼanjelak chiʼus ut inkʼaʼ nekeʼelqʼak (Proverbios 10:4, 26; Hebreos 13:18). Li naʼlebʼ li wank saʼ li Santil Hu naxkʼut ajwiʼ chiqu naq sahaq saʼ qachʼool rikʼin li kʼaru wank qe ut inkʼaʼ txik qachʼool chi xsikʼbʼal li bʼihomal re naq inkʼaʼ tqatzʼeqtaana li Yos. Chaawil Mateo 6:24, 25, 33 ut 1 Timoteo 6:8-10.\nLi naʼlebʼ li naxkʼe li Santil Hu nokooxtenqʼa ajwiʼ re naq inkʼaʼ yajaqo (Proverbios 14:30; 22:24, 25). Li chaqʼrabʼ chirix li kalaak nokooxtenqʼa re naq inkʼaʼ tooyajerq ut naq inkʼaʼ tqakʼul li raxkamk (Proverbios 23:20). Li Jehobʼa naxkanabʼ naq tqukʼ bʼayaq li haʼ li nakaltesink, abʼan inkʼaʼ tnumeʼq xbʼeen tqabʼaanu (Salmo 104:15; 1 Corintios 6:10). Li xnaʼlebʼ li Yos moko kaʼaj tawiʼ nokooxtenqʼa chi rilbʼal li qabʼaanuhom nokooxtenqʼa bʼan ajwiʼ saʼ li qakʼaʼuxl (Salmo 119:97-100). Abʼanan, ebʼ li tzʼaqal aj paabʼanel moko nekeʼabʼink ta chiru li Yos xbʼaan naq nekeʼraj naq teʼosobʼtesiiq, nekeʼxbʼaanu bʼan re xkʼeebʼal xloqʼal li Jehobʼa. Chaawil Mateo 5:14-16.\nPatzʼ aatzolbʼal chirix li Santil Hu ut maakʼaʼ taatoj, taachʼolobʼ li hoonal ut li naʼaj.


Mateo 28 - Sagrada Biblia [[Sagrada Biblia] Qeqchi Bible]\nNak ac xnume' li hilobâl cutan, sakêuc re li xbên cutan re li xamân, quicuulac lix María aj Magdala rochben lix María jun chic chirilbal li muklebâl.\nToj mâji' ajcui' neque'cuulac nak quicuan jun nimla hîc. Ut jun x-ángel li Kâcua' quicube chak sa' choxa ut quixbalk'usi li pec ut quic'ojla sa' xbên.\nLi rilobâl nalemtz'un chanchan rak' câk ut li rak' sak sak jo' li ratz'am que.\nUt eb li yôqueb chi c'ac'alênc re li muklebâl neque'sicsot xban xxiuheb chirilbal li quic'ulman. Chanchan camenak que'cana.\nUt nak que'cuulac li ixk, li ángel quixye reheb: -Mexxucuac lâex. Lâin ninnau nak yôquex chixsic'bal li Jesús li quicam chiru cruz.\nMâ ani chic arin. Ac xcuacli chi yo'yo jo' quixye êre. Quimkex arin. Ilomak lix na'aj bar que'xq'ue cui' li Kâcua'.\nAyukex sa' junpât ut yehomak reheb lix tzolom nak ac xcuacli chi yo'yo sa' xyânkeb li camenak. Ut anakcuan tâxic Galilea ut a'an xbên cua tâcuulak chêru lâex. Aran toxêril ru. Ca'aj cui' a'in li tinye êre, chan li ángel.\nTe'xucuak li ixk nak que'el sa' li muklebâl. Abanan quisaho' ajcui' sa' xch'ôleb riq'uin li c'a'ru que'rabi. Ut côeb sa' ânil chixyebal resil reheb lix tzolom li Jesús.\nYôqueb chi xic nak xakâmil li Jesús chiruheb ut quixq'ue xsahileb xch'ôl. Ut eb li ixk que'nach'oc riq'uin ut que'xcuik'ib ribeb chiru. Que'xk'alu li rok ut que'xlok'oni.\nLi Jesús quixye reheb: -Mexxucuac. Ayukex ut yehomak resil reheb lin hermân re nak te'xic Galilea. Ut aran te'ril cuu, chan.\nUt nak yôqueb chi xic li ixk, cuanqueb laj c'ac'alenel que'côeb sa' tenamit chixyebal resil reheb lix bênil aj tij chixjunil li c'a'ak re ru quic'ulman.\nUt lix bênil aj tij que'xch'utub ribeb rochbeneb li neque'c'amoc be sa' xyânkeb laj judío ut que'xc'ûb ribeb nak te'xq'ue nabal li tumin reheb li soldado.\nUt que'xye reheb: -Jo'ca'in têye: "Eb lix tzolom que'cuulac chi k'ek ut que'relk'a li camenak nak yôco chi cuârc," cha'kex.\nUt que'xye cui'chic reheb li soldado li que'c'ac'alen re li muklebâl: -Cui târabi resil a'in li acuabej, lâo to-oquênk chêrix ut texkacol, chanqueb.\nUt eb li soldado que'xc'ul li tumin ut que'xbânu jo' que'yehe' reheb. Ut li resil a'in quisutun sa' xyânkeb laj judío chalen toj sa' li cutan anakcuan.\nUt lix tzolom junlaju côeb Galilea sa' xbên li tzûl li que'yehe' reheb xban li Jesús.\nUt nak que'ril ru li Jesús, que'xlok'oni. Abanan cuanqueb sa' xyânkeb lix tzolom li que'cuiban xch'ôl chixpâbanquil.\nLi Jesús quinach'oc riq'uineb ut quixye reheb: -Chixjunil li cuanquil q'uebil cue xban li Dios, jo' sa' choxa jo' sa' ruchich'och'.\nJo'can utan texxic sa' chixjunil li ruchich'och' ut têch'olob lix yâlal chiruheb chixjunileb li tenamit re nak te'pâbânk. Têcubsiheb xha' sa' xc'aba' li Dios Acuabej, sa' xc'aba' li Dios C'ajolbej ut sa' xc'aba' li Dios Santil Musik'ej.Têc'ut chiruheb xpâbanquil chixjunil li xinye chak êre. Chenauhak nak lâin cuânkin êriq'uin chixjunil li cutan chalen toj sa' roso'jic li ruchich'och'. Jo'can taxak.\nTêc'ut chiruheb xpâbanquil chixjunil li xinye chak êre. Chenauhak nak lâin cuânkin êriq'uin chixjunil li cutan chalen toj sa' roso'jic li ruchich'och'. Jo'can taxak.


HECHOS 17 KEK - Li chˈaˈajquilal queˈxcˈul laj - Bible Gateway\nHECHOS 17 Kekchi (KEK)\nLi chˈaˈajquilal queˈxcˈul laj Pablo ut laj Silas nak cuanqueb Tesalónica\n17 Nak yo̱queb chi xic laj Pablo ut laj Silas queˈnumeˈ Anfípolis ut Apolonia. Ut chirix aˈan, queˈcuulac Tesalónica bar cuan cuiˈ jun li cab li nequeˈxchˈutub cuiˈ ribeb laj judío. 2 Laj Pablo qui‑oc saˈ li cab li nequeˈxchˈutub cuiˈ ribeb laj judío joˈ cˈaynak chixba̱nunquil. Oxib li hiloba̱l cutan quixnumsi aran ut yo̱ chixchˈolobanquil chiruheb li xya̱lal li naxye saˈ li Santil Hu. 3 Yo̱ chixchˈolobanquil chiruheb nak li Cristo quixcˈul nabal li raylal joˈ tenebanbil saˈ xbe̱n ut quicuacli cuiˈchic chi yoˈyo saˈ xya̱nkeb li camenak. Quixye reheb: ―Li Jesús li yo̱quin chixyebal e̱re, aˈan li Cristo laj Colonel, chan. 4 Cuanqueb aj judío queˈpa̱ban ut queˈcana chirochbeninquil laj Pablo ut laj Silas. Joˈcan ajcuiˈ queˈxba̱nu nabaleb laj griego li nequeˈxlokˈoni li Dios. Ut nabaleb li ixk li naˈno̱queb ru queˈpa̱ban. 5 Ut eb laj judío li incˈaˈ queˈpa̱ban, cˈajoˈ nak queˈjoskˈoˈ xban xcakaleb xchˈo̱l. Queˈra̱tina jun chˈu̱tal li cui̱nk incˈaˈ useb xnaˈleb li junes saˈ be nequeˈcuan. Ut li jun chˈu̱tal chi cui̱nk aˈan queˈoc chixchikˈbal xjoskˈileb li tenamit. Xban nak yo̱queb xjoskˈil, queˈoc saˈ rochoch laj Jasón chixsicˈbaleb laj Pablo ut laj Silas re teˈxcˈameb chiruheb li tenamit. 6 Queˈril nak incˈaˈ queˈxtau laj Pablo ut laj Silas. Queˈxchap laj Jasón rochben cuib oxibeb laj pa̱banel ut queˈxcˈam chiruheb li nequeˈtaklan saˈ li tenamit. Japjo̱queb re chixyebal: ―Eb li cui̱nk aˈin, yo̱queb chixpoˈbal xchˈo̱leb li tenamit saˈ chixjunil li ruchichˈochˈ ut anakcuan xeˈchal arin chixpoˈbal xchˈo̱leb li katenamit. 7 Ut laj Jasón xcˈuleb saˈ rochoch. Yo̱queb chixkˈetbal lix chakˈrab laj César li Acuabej. Yo̱queb chixyebal nak cuan jun chic li rey, aˈan li Jesús, chanqueb. 8 Li qˈuila tenamit joˈqueb ajcuiˈ li nequeˈtaklan saˈ li tenamit queˈsach xchˈo̱leb chirabinquil li cˈaˈru yo̱queb chixyebal eb aˈan. 9 Eb li nequeˈtaklan saˈ li tenamit queˈxye reheb laj Jasón ut li rochben nak tento teˈxtoj riqˈuin tumin li reliqueb. Ut nak ac xeˈxcˈul li tumin, queˈachˈaba̱c laj Jasón ut eb li rochben.\nLaj Pablo ut laj Silas queˈxchˈolob xya̱lal aran Berea\n10 Saˈ ajcuiˈ li kˈojyi̱n aˈan eb laj pa̱banel li cuanqueb aran queˈrisi laj Pablo ut laj Silas saˈ li tenamit aˈan ut queˈxtaklaheb toj Berea. Nak queˈcuulac aran, queˈco̱eb saˈ li cab li nequeˈxchˈutub cuiˈ ribeb laj judío. 11 Eb li cuanqueb aran Berea kˈaxal kˈuneb xchˈo̱l chiruheb li cuanqueb Tesalónica. Queˈxcˈul chi sa saˈ xchˈo̱leb li ra̱tin li Dios li yo̱ chixyebal laj Pablo. Ut rajlal cutan queˈxtzol saˈ li Santil Hu re rilbal ma joˈcan tana naxye. 12 Nabaleb laj judío queˈpa̱ban saˈ xya̱nkeb aˈan. Cuanqueb ajcuiˈ ixk aj griego xni̱nkaleb ru queˈpa̱ban. Ut queˈpa̱ban ajcuiˈ nabaleb li cui̱nk aj griego. 13 Queˈrabi resil laj judío li cuanqueb Tesalónica nak laj Pablo yo̱ chixjulticanquil li ra̱tin li Dios aran Berea. Ut queˈco̱eb aran chixpoˈbal xchˈo̱leb li tenamit. 14 Aˈut eb laj pa̱banel saˈ junpa̱t queˈxtakla laj Pablo chire li palau re nak ta̱xic saˈ jalan naˈajej. Aban laj Silas ut laj Timoteo toj queˈcana Berea. 15 Eb li queˈco̱eb chi canaba̱nc re laj Pablo, queˈxcˈam toj saˈ li tenamit Atenas. Nak queˈsukˈi Berea, laj Pablo quixtakla resil chirixeb nak laj Silas ut laj Timoteo teˈxic Atenas chi junpa̱t.\nLaj Pablo quixchˈolob xya̱lal chiruheb li tzolbileb li cuanqueb aran Atenas\n16 Nak laj Pablo yo̱ chiroybeninquileb laj Silas ut laj Timoteo saˈ li tenamit Atenas, quixqˈue retal nak kˈaxal cuiˈchic nabaleb li yi̱banbil Dios cuanqueb saˈ li tenamit aˈan. Cˈajoˈ nak quirahoˈ saˈ xchˈo̱l. 17 Joˈcan nak qui‑oc chixchˈolobanquil lix ya̱lal chi tzˈakal chiruheb li tenamit saˈ li cab li nequeˈxchˈutub cuiˈ ribeb laj judío joˈqueb ajcuiˈ li ma̱cuaˈeb aj judío li queˈxlokˈoni li Dios. Ut rajlal cutan quixchˈolob li xya̱lal chiruheb li cuanqueb saˈ cˈayil. 18 Cuanqueb cui̱nk aj epicúreos ut eb aj estoicos xcˈabaˈeb li nequeˈxcˈoxla nak kˈaxal cuan xnaˈlebeb. Eb aˈan queˈoc chixcuechˈinquil rix li cˈaˈru yo̱ chixyebal laj Pablo. Ut yo̱queb chixyebal: ―¿Cˈaˈru yo̱ chixyebal li cui̱nk aˈan li junes a̱tinac naxba̱nu? Ut cuan cuiˈchic yo̱queb chi yehoc re: ―Joˈ li xchal anchal xyebal resil jalanil dios arin saˈ katenamit, chanqueb. Queˈxye chi joˈcan xban nak laj Pablo yo̱ chixchˈolobanquil resil li colba‑ib saˈ xcˈabaˈ li Jesucristo joˈ ajcuiˈ chirix lix cuaclijiqueb cuiˈchic li camenak chi yoˈyo. 19 Joˈcan nak queˈxcˈam laj Pablo saˈ li naˈajej li nequeˈxchˈutub cuiˈ ribeb li kˈaxal cuanqueb xnaˈleb. Areópago xcˈabaˈ li naˈajej aˈan. Ut queˈxye re: ―¿Ma ta̱ru̱k ta̱ye ke cˈaˈru xya̱lal li acˈ tijleb aˈin li yo̱cat chixyebal? 20 Ma̱ jun sut kabiom li naˈleb aˈin. Takaj takanau cˈaˈru xya̱lal, chanqueb re. 21 Saˈ eb li cutan aˈan chixjunileb laj Atenas ut eb li jalaneb xtenamit li cuanqueb aran, ma̱cˈaˈ chic cˈaˈak re ru nequeˈxcˈoxla. Caˈaj chic rabinquil ut a̱tinac chirix li acˈ naˈleb nequeˈxba̱nu. 22 Ut laj Pablo quixakli chiruheb li cuanqueb saˈ li naˈajej aˈan, ut quixye reheb: ―Ex cui̱nk aj Atenas, yo̱quin chixqˈuebal retal nak nequepa̱b chixjunil li cˈaˈak re ru. 23 Nak yo̱quin chi be̱c saˈ le̱ tenamit xebinqˈue retal li cˈaˈru nequelokˈoni ut xintau ajcuiˈ jun li artal tzˈi̱banbil chiru “Re li Dios li Incˈaˈ Naubil Ru”. Li Dios li nequelokˈoni la̱ex chi incˈaˈ nequenau ru, aˈan ajcuiˈ li yo̱quin chixchˈolobanquil xya̱lal che̱ru. 24 Ut aˈan ajcuiˈ li Dios, li quiyi̱ban re li ruchichˈochˈ ut chixjunil li cˈaˈak re ru cuan. Aˈan laj e̱chal re li choxa ut li ruchichˈochˈ. Aˈan incˈaˈ nacuan saˈ junak cab yi̱banbil xban cui̱nk. 25 Chi moco aˈ ta li cui̱nk naqˈuehoc cˈaˈak re ru re aˈan. Aˈan ban naqˈuehoc ke li kayuˈam ut aˈan naqˈuehoc li kamusikˈ. Aˈan li naqˈuehoc chixjunil li cˈaˈru cuan. 26 Riqˈuin jun chi cui̱nk quixyoˈobtesi chixjunileb li cristian li cuanqueb saˈ ruchichˈochˈ. Ut aˈan yal re joˈ najtil teˈcua̱nk li junju̱nk saˈ ruchichˈochˈ. Ut aˈan ajcuiˈ quiqˈuehoc re lix naˈajeb li junju̱nk chi tenamit. 27 Quixba̱nu chi joˈcan re nak li junju̱nk teˈxsicˈ li Dios ut ma̱re teˈxtau nak teˈxsicˈ. Ut relic chi ya̱l moco chˈaˈaj ta xtaubal cui teˈxsicˈ chi anchaleb xchˈo̱l. 28 Aˈan naqˈuehoc kayuˈam ut saˈ xcˈabaˈ aˈan nak yoˈyo̱co ut noco‑ecˈan. Joˈ quixye jun laj bichanel saˈ e̱ya̱nk: ―Relic chi ya̱l nak la̱o ralal xcˈajol li Dios, chan. 29 Joˈcan nak cui la̱o ralal xcˈajol li Dios, incˈaˈ naru takacˈoxla nak li Dios chanchan ta li oro, malaj li plata chi moco li pec li yi̱banbil yal riqˈuin xcˈaˈux ut xnaˈlebeb li cui̱nk. 30 Li Dios incˈaˈ quixqˈue saˈ xbe̱neb li tenamit lix ma̱queb saˈ eb li cutan nak incˈaˈ queˈxtau ru li xya̱lal. Abanan anakcuan naxjultica chiruheb chixjunileb li tenamit nak teˈxyotˈ xchˈo̱l teˈxjal xcˈaˈux. 31 Li Dios ac xxakab jun li cutan re ta̱rakok a̱tin saˈ xbe̱neb chixjunileb li cuanqueb saˈ ruchichˈochˈ. Ut quixxakab li ani ta̱rakok a̱tin saˈ ti̱quilal. Quixcˈut chiku nak tzˈakal ya̱l xban nak quixcuaclesi cuiˈchic chi yoˈyo saˈ xya̱nkeb li camenak, chan laj Pablo. 32 Nak eb li cuanqueb xnaˈleb queˈrabi li yo̱ chixyebal chirix lix cuaclijiqueb li camenak chi yoˈyo, cuan queˈseˈen re ut cuan ajcuiˈ queˈyehoc re: ―Takaj takabi cuiˈchic li cˈaˈru yo̱cat chixyebal saˈ junak chic cutan, chanqueb. 33 Ut chirix aˈan, laj Pablo qui‑el saˈ xya̱nkeb. 34 Cuanqueb ajcuiˈ li queˈxcˈul xchˈo̱l li quixye laj Pablo ut queˈxpa̱b li Jesús. Saˈ xya̱nkeb li queˈpa̱ban cuan laj Dionisio. Aˈan jun reheb li queˈtaklan saˈ li tenamit. Ut quipa̱ban ajcuiˈ jun li ixk xDámaris xcˈabaˈ. Ut cuanqueb ajcuiˈ cuib oxib chic queˈpa̱ban.


1 CORINTIOS 5 KEK - Li rakoc a̱tin saˈ xbe̱neb laj - Bible Gateway\n1 CORINTIOS 5 Kekchi (KEK)\nLi rakoc a̱tin saˈ xbe̱neb laj coˈbe̱t ut laj yumbe̱t\n5 Yalak bar x‑abiman resil nak cuan li joˈ ma̱joˈil naˈleb saˈ e̱ya̱nk xban nak jun li cui̱nk quixmakˈ rixakil lix yucuaˈ. Cˈajoˈ xyibal ru li yo̱queb chixba̱nunquil saˈ e̱ya̱nk. Eb li ma̱cuaˈeb aj pa̱banel incˈaˈ nequeˈxba̱nu chi joˈcan. ¿Ma tojaˈ ta chic la̱ex texba̱nu̱nk re chi joˈcan? 2 La̱ex nequekˈetkˈeti e̱rib ut toj cuan li ma̱c saˈ e̱ya̱nk. Narahoˈ raj e̱chˈo̱l ut nayotˈeˈ raj e̱chˈo̱l xban xyibal ru li ma̱c li yo̱ xba̱nunquil saˈ e̱ya̱nk. Li ani xma̱cob chi joˈcan xerisi raj saˈ e̱ya̱nk. 3 Usta najt cuanquin e̱riqˈuin junelic yo̱quin che̱cˈoxlanquil. La̱in ninnau nak li cui̱nk aˈan cuan xma̱c. Usta ma̱ anihin chak e̱riqˈuin, abanan li Cristo quixcˈut chicuu nak li jun aˈan cuan xma̱c ut tento nak tixtoj rix lix ma̱c. 4 Kˈaxal us raj nak te̱chˈutub e̱rib saˈ xcˈabaˈ li Jesucristo ut te̱cˈu̱b cˈaˈru te̱ba̱nu chirix aˈan. Chanchan nak cua̱nkin e̱riqˈuin xban nak yo̱quin chi tijoc che̱rix. Ut lix nimal xcuanquil li Jesucristo chicua̱nk e̱riqˈuin ut chextenkˈa. 5 Isihomak li cui̱nk aˈan saˈ e̱ya̱nk. Nak cua̱nk chic saˈ rukˈ laj tza tixcˈul li raylal ut riqˈuin li raylal tixcˈul, tixcanab taxak xba̱nunquil li ma̱usilal re nak naru ta̱colekˈ nak tol‑e̱lk cuiˈchic li Jesucristo. 6 Me̱nimobresi e̱rib riqˈuin xcˈoxlanquil nak us yo̱quex chixba̱nunquil. La̱ex nequexinjuntakˈe̱ta riqˈuin xkˈemal li caxlan cua. La̱ex nequenau nak usta caˈchˈin ajcuiˈ lix chˈamal naqˈueman, naxchˈamobresi chixjunil li kˈem. Naraj naxye nak incˈaˈ naru nacuan li ma̱c saˈ xya̱nkeb laj pa̱banel re nak incˈaˈ teˈxcˈam xbeheb li jun chˈo̱l chic chi ma̱cobc. 7 Canabomak chi junaj cua li najteril naˈleb re nak ma̱cˈaˈak chic li ma̱c e̱riqˈuin. Chanchanakex chic lix kˈemal li caxlan cua ma̱cˈaˈ xchˈamal xban nak li Jesucristo quirisi le̱ ma̱c. Eb laj judío queˈxmayeja li carner re xjulticanquil li pascua ut joˈcan ajcuiˈ li Jesucristo aˈan lix carner li Dios li quixmayeja rib re risinquil li kama̱c. 8 Joˈcan nak chikacanabak li najter naˈleb li naqˈuehoc ke chi ma̱cobc. Li najter naˈleb aˈan chanchan lix chˈamal li caxlan cua. Ut la̱o chanchanako li xkˈemal li caxlan cua ma̱cˈaˈ xchˈamal. Naraj naxye nak ti̱cak chic li kachˈo̱l ut tzˈakal re ru li kayuˈam. 9 Saˈ li hu li quintzˈi̱ba e̱riqˈuin junxil, la̱in xinye e̱re nak incˈaˈ te̱junaji e̱rib riqˈuineb laj coˈbe̱t ut laj yumbe̱t. 10 Nak xinye e̱re chi joˈcan moco yo̱quin ta chi a̱tinac chirixeb laj coˈbe̱t ut laj yumbe̱t li toj ma̱jiˈ nequeˈpa̱ban. Yo̱quin ban chi a̱tinac chirixeb li nequeˈxye rib nak aj pa̱baneleb ut toj nequeˈxra ru biomal ut nequeˈelkˈac ut toj nequeˈlokˈonin jalanil dios. Cui ta xinye e̱re nak incˈaˈ texcua̱nk saˈ xya̱nkeb li toj ma̱jiˈ nequeˈpa̱ban, incˈaˈ raj naru texcua̱nk saˈ ruchichˈochˈ. 11 Li cˈaˈru xinye, aˈan chirixeb li nequeˈxye rib nak aj pa̱baneleb ut yo̱queb chixba̱nunquil li moco uxc ta naraj. Ma̱re naxye rib nak aj pa̱banel ut aˈan aj yumbe̱t ut aj coˈbe̱t malaj aj rahol ru biomal. Ma̱re nalokˈonin jalanil dios, malaj aj hobonel. Ma̱re aj calajenak malaj aj e̱lkˈ. Incˈaˈ texcua̱nk saˈ xya̱nkeb aˈan chi moco texcuaˈak rochbeneb. 12 Ma̱cuaˈ la̱in tinrakok a̱tin saˈ xbe̱neb li toj ma̱jiˈ nequeˈpa̱ban. Aˈ li Dios, aˈan li ta̱rakok a̱tin saˈ xbe̱neb. 13 Abanan la̱o torakok a̱tin saˈ xbe̱neb li kech aj pa̱banelil li yo̱queb chi ma̱cobc saˈ kaya̱nk. Joˈcan nak tento te̱risi saˈ e̱ya̱nk li cui̱nk aˈan li yo̱ chi ma̱cobc.


HEBREOS 3 KEK - Kˈaxal nim xcuanquil li Ka̱cuaˈ - Bible Gateway\nHEBREOS 3 Kekchi (KEK)\nKˈaxal nim xcuanquil li Ka̱cuaˈ Jesucristo chiru xcuanquil laj Moisés\n3 Ex herma̱n, la̱ex sicˈbil e̱ru xban li Dios chokˈ ralal xcˈajol. Cheqˈuehak e̱chˈo̱l chixcˈoxlanquil li Jesucristo. Aˈan li quitakla̱c chak xban li Dios chi cˈanjelac joˈ xyucuaˈil aj tij saˈ li kapa̱ba̱l. 2 Li Jesucristo quipa̱ban chi tzˈakal chiru li Dios li quixakaban chak re chi cˈanjelac joˈ xyucuaˈil aj tij. Ut laj Moisés quipa̱ban ajcuiˈ chiru li Dios nak quicˈanjelac chi cˈamoc be chiruheb laj Israel. 3 Abanan li Jesucristo numtajenak cuiˈchic xlokˈal chiru xlokˈal laj Moisés. Li Jesucristo, aˈan chanchan jun aj cablanel. Li ani nayi̱ban junak cab, aˈan kˈaxal nim xcuanquil saˈ xbe̱n usta kˈaxal cha̱bil li cab li naxyi̱b. 4 Li junju̱nk chi ochoch cuan ani nayi̱ban re; aˈut li quiyi̱ban re chixjunil li cˈaˈak re ru cuan, aˈan li Ka̱cuaˈ Dios. 5 Relic chi ya̱l nak laj Moisés quipa̱ban chiru li Dios ut quicˈamoc be chiruheb laj Israel. Quixchˈolob xya̱lal li cˈaˈru ta̱cˈulma̱nk mokon. Laj Moisés yal aj cˈanjel chiru li Dios. 6 Aban li Ka̱cuaˈ Jesucristo, aˈan tzˈakal Ralal li Dios ut cuan xcuanquil chi takla̱nc saˈ xbe̱neb li ralal xcˈajol li Dios. La̱o li ralal xcˈajol li Dios cui caˈaj cuiˈ riqˈuin li Dios nocoyoˈonin ut cauhak kachˈo̱l saˈ li kapa̱ba̱l toj saˈ rosoˈjic li cutan.\nNaru to‑oc chi hila̱nc riqˈuin li Dios\n7 Li Ka̱cuaˈ Jesucristo kˈaxal nim xcuanquil. Joˈcan nak takabi li ra̱tin li naxye li Santil Musikˈej:\nCherabihak anakcuan li cua̱tin.\n8 Me̱ba̱nu joˈ queˈxba̱nu le̱ xeˈto̱nil yucuaˈ nak queˈxkˈet chak li cua̱tin. Queˈcuechˈoc ut nequeˈayaynac ut queˈxyal inchˈiˈchˈiˈinquil nak cuanqueb chak saˈ li chaki chˈochˈ.\n9 Aran queˈxqˈue injoskˈil le̱ xeˈto̱nil yucuaˈ. Chiru caˈcˈa̱l chihab queˈril li usilal li quilajinba̱nu reheb. Abanan junelic yo̱queb chixqˈuebal injoskˈil.\n10 Xban aˈan nak quinpoˈ inchˈo̱l saˈ xbe̱neb li tenamit aˈin. Ut quinye: Junelic nequeˈxcuiba xchˈo̱leb ut incˈaˈ nequeˈraj xba̱nunquil lix ya̱lal. Incˈaˈ nequeˈxba̱nu li cˈaˈru nacuaj.\n11 Nak quichal injoskˈil ut quinye, relic chi ya̱l nak ma̱ jokˈe teˈoc chi hila̱nc saˈ li cha̱bil naˈajej cˈu̱banbil inban, chan li Dios.\n12 Ex herma̱n, cheqˈuehak retal nak ma̱ jun taxak saˈ e̱ya̱nk incˈaˈ tixpa̱b li Dios xma̱c lix ma̱usilal. Ma̱re anchal tixtzˈekta̱na li yoˈyo̱quil Dios. 13 Cheqˈuehak ban e̱naˈleb che̱ribil e̱rib rajlal cutan nak toj naru xba̱nunquil. Chetenkˈa e̱rib che̱ribil e̱rib re nak ma̱ jun ta̱balakˈi̱k xban li ma̱c, xban nak li nabalakˈi̱c xban li ma̱c incˈaˈ chic naraj xba̱nunquil li cˈaˈru naraj li Dios. 14 Totzˈako̱nk riqˈuin xlokˈal li Jesucristo cui nakaqˈue kachˈo̱l chixpa̱banquil. Chanru nak xkatiquib chak xpa̱banquil li Ka̱cuaˈ, joˈcan taxak toj chalen saˈ rosoˈjic li cutan. 15 Joˈcaˈin tzˈi̱banbil saˈ li Santil Hu li quixye li Dios:\nCherabihak li cua̱tin anakcuan. Me̱cacuubresi e̱chˈo̱l joˈ queˈxba̱nu chak le̱ xeˈto̱nil yucuaˈ nak queˈxkˈet chak li cua̱tin.\n16 ¿Aniheb li queˈkˈetoc chak re li ra̱tin li Dios li quixye reheb? Aˈaneb chixjunileb li queˈel chak Egipto nak laj Moisés quicˈamoc be chiruheb. 17 ¿Ani saˈ aj be̱n quijoskˈoˈ li Dios chiru li caˈcˈa̱l chihab? Saˈ xbe̱neb li queˈma̱cob ut queˈcam saˈ li chaki chˈochˈ. 18 Ut, ¿aniheb aj e quixye li Dios nak relic chi ya̱l incˈaˈ teˈoc chi hila̱nc riqˈuin saˈ li cha̱bil naˈajej? Reheb li queˈkˈetoc re lix chakˈrab. 19 Ut relic chi ya̱l xbaneb lix kˈetba a̱tin, incˈaˈ queˈoc chi hila̱nc saˈ li cha̱bil naˈajej.


SAN JUAN 8 KEK - Quicˈameˈ riqˈuin li Jesús jun li - Bible Gateway\nSAN JUAN 8 Kekchi (KEK)\nQuicˈameˈ riqˈuin li Jesús jun li ixk li quixmux ru xsumlajic\n8 Li Jesús co̱ saˈ li tzu̱l Olivos. 2 Cuulajak chic nak toj ekˈela co̱ cuiˈchic saˈ li templo. Li qˈuila tenamit queˈcuulac riqˈuin. Ut nak quicˈojla, qui‑oc cuiˈchic chixchˈolobanquil li xya̱lal chiruheb. 3 Eb laj fariseo ut eb laj tzolol chakˈrab queˈxcˈam riqˈuin li Jesús jun li ixk yo̱ chixmuxbal ru xsumlajic nak queˈxtau ut coxxeˈxxakab chiruheb chixjunileb. 4 Queˈxye: ―At tzolonel, li ixk aˈin yo̱ chixmuxbal ru xsumlajic nak xkatau. 5 Saˈ li chakˈrab li quixqˈue ke laj Moisés naxye nak cutbileb chi pec nak teˈcamsi̱k eb li ixk li nequeˈxmux ru lix sumlajic joˈ xba̱nu li ixk aˈin. Ut la̱at, ¿cˈaˈru nacaye? chanqueb. 6 Queˈxye re li Jesús chi joˈcan yal re rilbal cˈaˈ na ru tixye xban nak yo̱queb chixsicˈbal cˈaˈru teˈxjit cuiˈ. Aban li Jesús quixxulub rib ut qui‑oc chi tzˈi̱bac chiru chˈochˈ riqˈuin ruˈuj rukˈ. 7 Ut xban nak yo̱queb chixpatzˈbal, li Jesús quixakli cuiˈchic ut quixye reheb: ―Li ani ma̱cˈaˈ xma̱c saˈ e̱ya̱nk, aˈan li xbe̱n li tixcut li pec, chan. 8 Ut quixxulub rib ut qui‑oc cuiˈchic chi tzˈi̱bac chiru chˈochˈ. 9 Nak queˈrabi li cˈaˈru quixye, queˈrecˈa rib xban nak cuanqueb xma̱c ut queˈoc chi e̱lc chi xju̱nkaleb. Xbe̱n cua queˈel li che̱quel cui̱nk ut chirixeb aˈan queˈel li toj sa̱jeb. Quicana xjunes li Jesús ut li ixk xakxo chiru. 10 Li Jesús quixakli cuiˈchic ut quixye re li ixk: ―¿Bar cuanqueb li yo̱queb chi jitoc a̱cue? ¿Ma ma̱ ani xqˈuehoc a̱cue chixtojbal a̱ma̱c? chan. 11 Ut li ixk quixye re: ―Ma̱ jun, Ka̱cuaˈ.― Ut li Jesús quixye re: ―Chi moco la̱in tatinqˈue chixtojbal a̱ma̱c. Ayu ut matma̱cob chic, chan.\nLi Jesús quixchˈolob xya̱lal chiruheb nak aˈan li Cristo\n12 Li Jesús quia̱tinac cuiˈchic riqˈuineb li tenamit ut quixye reheb: ―La̱in lix cutan saken li ruchichˈochˈ. Li ani ta̱pa̱ba̱nk cue la̱in, incˈaˈ chic ta̱cua̱nk saˈ xkˈojyi̱nal ru li ma̱c. Ta̱cua̱nk ban saˈ cutan saken ut ta̱cua̱nk xyuˈam chi junelic, chan. 13 Ut eb laj fariseo queˈxye re: ―Ma̱cˈaˈ na‑oc cuiˈ li cˈaˈru yo̱cat chixyebal xban nak cha̱cuix ajcuiˈ la̱at yo̱cat chi a̱tinac, chanqueb. 14 Li Jesús quixye reheb: ―Cuan xcuanquil li ninye usta yo̱quin chi a̱tinac chicuix la̱in xban nak tzˈakal ya̱l li ninye. La̱ex incˈaˈ nequenau bar xinchal chak, chi moco nequenau bar tinxic. Caˈaj cuiˈ la̱in ninnaˈoc re bar xinchal chak ut bar tinxic. 15 La̱ex nequexrakoc a̱tin joˈ nequeraj la̱ex e̱junes. La̱in ma̱ ani saˈ aj be̱n yo̱quin chi rakoc a̱tin. 16 Abanan cui tinrakok a̱tin, tinba̱nu saˈ ti̱quilal xban nak incˈaˈ ninrakoc a̱tin injunes. Ninba̱nu ban joˈ naraj lin Yucuaˈ li quitaklan chak cue. 17 Saˈ le̱ chakˈrab tzˈi̱banbil retalil cui cuan cuibeb li cui̱nk junaj lix cˈaˈuxeb riqˈuin li cˈaˈru teˈxye, tento xpa̱banquil li ra̱tineb. 18 La̱in ninye li ya̱l chicuix ajcuiˈ la̱in. Ut lin Yucuaˈ li quitaklan chak cue, aˈan naxchˈolob ajcuiˈ li ya̱l chicuix, chan li Jesús. 19 Eb laj fariseo queˈchakˈoc ut queˈxye re: ―¿Ani la̱ yucuaˈ? chanqueb re. Li Jesús quixye reheb: ―La̱ex incˈaˈ nequenau ani lin Yucuaˈ xban nak incˈaˈ nequenau cuu la̱in. Cui ta nequenau cuu la̱in, nequenau aj raj cuiˈ ru lin Yucuaˈ, chan reheb. 20 Chixjunil aˈin quixye li Jesús reheb nak yo̱ chixchˈolobanquil li xya̱lal chiruheb li cuanqueb saˈ li templo saˈ li naˈajej bar nequeˈxqˈue cuiˈ lix mayejeb. Ut ma̱ ani quichapoc re xban nak toj ma̱jiˈ nacuulac xkˈehil. 21 Ut li Jesús quixye cuiˈchic reheb: ―La̱in tinxic. Tine̱sicˈ raj chic abanan incˈaˈ tine̱tau xban nak incˈaˈ ta̱ru̱k texxic bar tinxic cuiˈ la̱in. Texca̱mk ban saˈ le̱ ma̱c, chan. 22 Ut eb laj judío queˈxye: ―Aˈan xye nak incˈaˈ naru toxic bar ta̱xic cuiˈ aˈan. ¿Cˈaˈut nak xye ke chi joˈcan? ¿Ma yo̱ chixcˈoxlanquil xcamsinquil rib? chanqueb. 23 Li Jesús quixye reheb: ―La̱ex aj ruchichˈochˈ. Abanan la̱in ma̱cuaˈin aj ruchichˈochˈ. La̱in saˈ choxa xinchal chak. 24 Joˈcan nak xinye e̱re nak texca̱mk saˈ le̱ ma̱c. La̱ex texca̱mk saˈ le̱ ma̱c cui incˈaˈ nequepa̱b nak la̱in ac cuanquin ajcuiˈ chak saˈ xticlajic joˈ xinye e̱re, chan li Jesús. 25 Ut eb aˈan queˈxye re: ―Ye ke. ¿Anihat tzˈakal la̱at? chanqueb. Li Jesús quixye reheb: ―Chalen saˈ xticlajic quinye chak e̱re anihin la̱in. 26 Nabal li cˈaˈak re ru naru tinye raj e̱re re xrakbal a̱tin saˈ e̱be̱n. Li ani quitaklan chak cue, aˈan ti̱c xchˈo̱l ut naxye li ya̱l. Li cˈaˈru xcˈut chicuu li quitaklan chak cue, aˈan li ninye e̱re la̱ex li cuanquex saˈ ruchichˈochˈ, chan. 27 Abanan eb aˈan incˈaˈ queˈxtau ru nak li Jesús yo̱ chi a̱tinac chirix li Acuabej Dios. 28 Ut quixye ajcuiˈ li Jesús reheb: ―Nak acak xine̱taksi chiru li cruz re incamsinquil toj aran te̱qˈue retal nak la̱in li taklanbilin chak xban li Dios. Ut te̱nau nak ma̱cˈaˈ ninba̱nu injunes. Li cˈaˈru ninye la̱in, aˈan li quixcˈutbesi chicuu lin Yucuaˈ. 29 Li ani quitaklan chak cue, aˈan cuan cuiqˈuin. Aˈan incˈaˈ quinixcanab injunes xban nak la̱in junelic ninba̱nu li cˈaˈru naraj aˈan, chan li Jesús. 30 Nabaleb queˈpa̱ban re li Jesús nak queˈrabi li cˈaˈru quixye.\nLi Jesús quixye aniheb li ralal xcˈajol laj Abraham ut aniheb li ralal xcˈajol laj tza\n31 Li Jesús quia̱tinac riqˈuineb laj judío li queˈpa̱ban re. Quixye reheb: ―Cui la̱ex te̱ba̱nu li cˈaˈru ninye e̱re, la̱exak tzˈakal intzolom. 32 Te̱nau chic li xya̱lal. Ut nak acak xenau chic li xya̱lal, libre chic cua̱nkex, chan. 33 Eb aˈan queˈchakˈoc ut queˈxye: ―La̱o ralal xcˈajol laj Abraham. Ma̱ jun cua cˈayinbilo chi cˈanjelac chiru anihak. ¿Cˈaˈut nak nacaye nak libre chic cua̱nko? 34 Li Jesús quixye reheb: ―Relic chi ya̱l ninye e̱re nak chixjunileb li nequeˈxba̱nu li ma̱usilal cuanqueb rubel xcuanquil li ma̱c. Chanchan nak cˈayinbileb chi cˈanjelac chiru. 35 Junak cˈayinbil chi cˈanjelac moco ta̱cana̱k ta chi junaj cua saˈ rochoch lix patrón. Aˈut li alalbej, aˈan tento nak ta̱cana̱k saˈ rochoch chi junaj cua. 36 Joˈcan nak cui la̱in li Cˈajolbej tincolok e̱re chiru li ma̱c, relic chi ya̱l libre chic cua̱nkex. 37 La̱in ninnau nak la̱ex xcomonex li ralal xcˈajol laj Abraham. Abanan cuan saˈ e̱ya̱nk li teˈraj incamsinquil xban nak incˈaˈ nacuulac chiruheb li cˈaˈru yo̱quin chixyebal. 38 La̱in ninye li cˈaˈru quixcˈut chicuu lin Yucuaˈ. Ut eb aˈan nequeˈxba̱nu li cˈaˈru quixye reheb lix yucuaˈeb aˈan, chan. 39 Eb aˈan queˈxye re: ―Laj Abraham, aˈan li kaxeˈto̱nil yucuaˈ, chanqueb. Li Jesús quixye reheb: ―Cui ta la̱ex ralal xcˈajol laj Abraham, te̱ba̱nu raj joˈ quixba̱nu laj Abraham. Cha̱bil raj le̱ naˈleb joˈ xnaˈleb aˈan nak quicuan. 40 Abanan la̱ex te̱raj incamsinquil xban nak la̱in xinye e̱re li xya̱lal joˈ quicˈutbesi̱c chicuu xban li Dios Acuabej. Laj Abraham incˈaˈ quixba̱nu joˈ yo̱quex la̱ex. 41 Incˈaˈ yo̱quex chixba̱nunquil li quixye laj Abraham. Yo̱quex ban chixba̱nunquil li naxye le̱ yucuaˈ, chan li Jesús. Eb aˈan queˈchakˈoc ut queˈxye re: ―Moco la̱o ta ralal xcˈajol laj coˈbe̱t. Jun ajcuiˈ li kayucuaˈ cuan. Aˈan li Dios, chanqueb. 42 Li Jesús quixye reheb: ―Cui ta ya̱l nak li Dios e̱yucuaˈ, niquine̱ra raj la̱in xban nak riqˈuin li Dios quinchal chak. Cuanquin arin saˈ e̱ya̱nk. Incˈaˈ quintakla chak cuib injunes. Aˈ li Dios, aˈan li quitaklan chak cue. 43 ¿Cˈaˈut nak incˈaˈ nequetau ru li cˈaˈru ninye? Incˈaˈ nequecˈul li cua̱tin xban nak incˈaˈ nequeraj rabinquil li cˈaˈru yo̱quin chixyebal. 44 La̱ex ralal xcˈajol laj tza. Aˈan li nataklan saˈ e̱be̱n. La̱ex nequeba̱nu li cˈaˈru naraj aˈan xban nak cuanquex rubel xcuanquil. Aˈan aj camsinel chalen saˈ xticlajic. Incˈaˈ nacuulac chiru li ya̱l xban nak aˈan aj ticˈtiˈ. Ac re nak naticˈtiˈic. Aˈan li xyucuaˈil li ticˈtiˈ. 45 La̱in ninye e̱re li xya̱lal. Joˈcan nak incˈaˈ niquine̱pa̱b. 46 ¿Ma cuan junak saˈ e̱ya̱nk ta̱ru̱k tixye nak cuan inma̱c la̱in? Cui ninye li ya̱l, ¿cˈaˈut nak incˈaˈ niquine̱pa̱b? 47 Cui ta la̱ex ralal xcˈajol li Dios, nequepa̱b raj li cˈaˈru naxye. Abanan la̱ex ma̱cuaˈex ralal xcˈajol li Dios. Joˈcan nak incˈaˈ nequeraj rabinquil li cˈaˈru naxye, chan li Jesús. 48 Queˈchakˈoc eb laj judío ut queˈxye re: ―Ya̱l ajcuiˈ nacaye. Samaria la̱ tenamit ut cuan ma̱us aj musikˈej a̱cuiqˈuin, chanqueb. 49 Li Jesús quixye reheb: ―Ma̱cˈaˈ ma̱us aj musikˈej cuiqˈuin. Li cˈaˈru yo̱quin chixba̱nunquil la̱in, aˈan xqˈuebal xlokˈal lin Yucuaˈ. Abanan la̱ex niquine̱tzˈekta̱na. 50 La̱in incˈaˈ ninsicˈ inlokˈal. Abanan cuan jun naraj nak ta̱qˈuehekˈ inlokˈal. Ut aˈan li ta̱rakok a̱tin saˈ e̱be̱n xban nak yo̱quex chintzˈekta̱nanquil. 51 Relic chi ya̱l ninye e̱re nak li ani tixba̱nu li cˈaˈru ninye, li jun aˈan incˈaˈ ta̱ca̱mk, chan. 52 Eb laj judío queˈchakˈoc ut queˈxye: ―Anakcuan nakanau chi tzˈakal nak cuan ma̱us aj musikˈej a̱cuiqˈuin. Laj Abraham quicam ut queˈcam ajcuiˈ eb li profeta. Abanan la̱at nacaye nak li ani ta̱ba̱nu̱nk re li cˈaˈru nacaye incˈaˈ ta̱ca̱mk. 53 ¿Ma kˈaxal nim ta biˈ a̱cuanquil la̱at chiru laj Abraham li kaxeˈto̱nil yucuaˈ? Aˈan quicam ut queˈcam ajcuiˈ li profeta. ¿Anihat la̱at nak nacaye chi joˈcan? chanqueb re. 54 Li Jesús quixye reheb: ―Cui la̱in tinqˈue inlokˈal injunes, ma̱cˈaˈ na‑oc cuiˈ lin lokˈal. Li naqˈuehoc lin lokˈal, aˈan lin Yucuaˈ li nequeye la̱ex nak aˈan le̱ Dios. 55 La̱ex incˈaˈ nequenau ru aˈan. Abanan la̱in ninnau ru. Cui ut tinye ta nak incˈaˈ ninnau ru, la̱inak raj aj ticˈtiˈ joˈ la̱ex. Aban la̱in ninnau ru ut ninba̱nu li cˈaˈru naxye aˈan. 56 Laj Abraham le̱ xeˈto̱nil yucuaˈ quisahoˈ saˈ xchˈo̱l nak tincha̱lk saˈ ruchichˈochˈ. Quiril nak quincˈulun ut quisahoˈ saˈ xchˈo̱l xban, chan li Jesús reheb. 57 Eb aˈan queˈxye re: ―¿Chanru nak xacuil ru laj Abraham? La̱at toj ma̱jiˈ nacaba̱nu laje̱b roxcˈa̱l (50) chihab, chanqueb. 58 Li Jesús quichakˈoc ut quixye reheb: ―Relic chi ya̱l tinye e̱re nak chalen chak saˈ xticlajic nak toj ma̱jiˈ nayoˈla laj Abraham, ac cuanquin ajcuiˈ chak la̱in, chan li Jesús. 59 Cˈajoˈ nak queˈjoskˈoˈ ut queˈoc raj chixcutinquil chi pec. Abanan li Jesús quixmuk rib chiruheb. Qui‑el saˈ li templo ut co̱.


SAN MARCOS 9 KEK - Ut li Jesús quixye: ―Relic chi ya̱l - Bible Gateway\nSAN MARCOS 8SAN MARCOS 10\nSAN MARCOS 9 Kekchi (KEK)\n9 Ut li Jesús quixye: ―Relic chi ya̱l tinye e̱re nak cuanqueb arin saˈ e̱ya̱nk li incˈaˈ teˈca̱mk toj teˈril lix nimajcual cuanquilal li Dios nak ta̱cha̱lk riqˈuin lix xcuanquil.―\nQui‑ileˈ lix lokˈal li Jesús nak quijalanoˈ li riloba̱l\n2 Cuakib cutan chic xyebal aˈan xban li Jesús nak quixcˈameb laj Pedro, laj Jacobo, ut laj Juan saˈ xbe̱n jun li nimla tzu̱l. Nak cuanqueb aran xjuneseb, quijalanoˈ li riloba̱l li Jesús chiruheb. 3 Ut li rakˈ quijalanoˈ rilbal. Nalemtzˈun chic li rakˈ. Saksakpotzˈin nacˈutun, chanchan li ratzˈam que. Ma̱ jun aj puchˈunel arin saˈ ruchichˈochˈ tixsakobresi junak tˈicr joˈ nak quisakobresi̱c li rakˈ li Jesús. 4 Ac xaka̱mil laj Elías ut laj Moisés chiruheb nak queˈril. Ut yo̱queb chi a̱tinac riqˈuin li Jesús. 5 Laj Pedro quixye: ―Ka̱cuaˈ, cˈajoˈ xchakˈal ru nak cuanco arin. Xkayi̱b ta oxibak muheba̱l arin. Jun a̱cue, jun re laj Moisés, ut jun re laj Elías.― 6 Quixye chi joˈcan xban nak incˈaˈ chic naxnau cˈaˈru tixye xban nak cˈajoˈ lix xiuheb. 7 Ut quichal jun nimla chok saˈ xbe̱neb. Li Dios quia̱tinac chak saˈ li chok, ut quixye: ―Aˈin li cualal, raro inban. Cherabi li cˈaˈru tixye.― 8 Ut nak quiril ac ma̱ aniheb chic laj Elías ut laj Moisés. Caˈaj chic li Jesús quicana xjunes. 9 Nak yo̱queb chak chi cubec saˈ li tzu̱l quixye li Jesús reheb nak ma̱ ani aj e teˈxye li cˈaˈru queˈril toj ta̱cuacli̱k cuiˈchic li Alalbej chi yoˈyo saˈ xya̱nkeb li camenak. 10 Eb aˈan ma̱ ani aj e queˈxye, caˈaj cuiˈ chi ribileb rib queˈa̱tinac. Queˈxye: ―¿Cˈaˈru xya̱lal aˈan nak li Jesús quixye nak ta̱cuacli̱k cuiˈchic chi yoˈyo saˈ xya̱nkeb li camenak?― 11 Queˈxpatzˈ re li Jesús: ―¿Cˈaˈut nak nequeˈxye laj tzˈi̱b nak xbe̱n cua ta̱cha̱lk laj Elías tojoˈnak tol‑e̱lk li Cristo? chanqueb. 12 Ut nak quichakˈoc li Jesús quixye reheb: ―Ya̱l ajcuiˈ tzˈi̱banbil retalil nak laj Elías xbe̱n cua ta̱cha̱lk chixcˈu̱banquil chixjunil li cˈaˈak re ru. Ut tzˈi̱banbil ajcuiˈ saˈ li Santil Hu chicuix la̱in li Alalbej nak nabal li raylal tincˈul ut tineˈxtzˈekta̱na. 13 Abanan tinye e̱re nak laj Elías ac xcˈulun ut cˈajoˈ li raylal queˈxba̱nu re joˈ tzˈi̱banbil saˈ li Santil Hu chanru ta̱cˈulma̱nk.―\nLi Jesús quirisi li ma̱us aj musikˈej riqˈuin li al\n14 Nak coxeˈe̱lk cuanqueb cuiˈ li bele̱b chic lix tzolom li Jesús, queˈril nak cuan nabal li tenamit riqˈuineb. Ut eb laj tzˈi̱b yo̱queb chixcuechˈinquil lix tzolom li Jesús. 15 Ut eb li qˈuila tenamit queˈsach xchˈo̱l chirilbal li Jesús, ut queˈco̱eb saˈ a̱nil chixcˈulbal ut queˈxqˈue xsahil xchˈo̱l. 16 Li Jesús quixpatzˈ reheb: ―¿Cˈaˈru nequecuechˈi cuiˈ e̱rib? chan. 17 Quichakˈoc jun saˈ xya̱nkeb li qˈuila tenamit ut quixye re: ―At Ka̱cuaˈ, xincˈam chak jun li cualal arin. Mem ut cuan ma̱us aj musikˈej riqˈuin. 18 Yalak bar nacuteˈ saˈ chˈochˈ xban li ma̱us aj musikˈej. Na‑el cuokx saˈ re ut naxcˈuxuxi li ruch re ut naxchecˈ rib. Xintzˈa̱ma chiruheb la̱ tzolom nak teˈrisi li ma̱us aj musikˈej; abanan incˈaˈ xeˈru chirisinquil.― 19 Nak li Jesús quichakˈoc, quixye reheb: ―Ti̱c incˈaˈ nequexpa̱ban. ¿Joˈ najtil chic tincua̱nk e̱riqˈuin re nak texpa̱ba̱nk? ¿Joˈ najtil chic texincuy nak nequecˈoxla? Cˈam chak li al arin cuiqˈuin, chan li Jesús. 20 Queˈxcˈam li al riqˈuin ut li ma̱us aj musikˈej nak quiril li Jesús quixchˈikle li al, quixcut saˈ chˈochˈ ut quixtolcˈosi ut qui‑oc chi e̱lc cuokx saˈ re. 21 Ut li Jesús quixpatzˈ re lix yucuaˈ: ―¿Jokˈe xticla lix yajel li al aˈin? chan. ―Toj caˈchˈin nak quixtiquib xcˈulbal chi joˈcaˈin, chan lix yucuaˈ. 22 ―Nabal sut nacuteˈ saˈ xam. Nabal sut nacuteˈ saˈ haˈ xban li ma̱us aj musikˈej re xcamsinquil. Cui cuan cˈaˈru naru ta̱ba̱nu re, ba̱nu usilal, il xtokˈoba ku ut choa̱tenkˈa, chan. 23 Li Jesús quixye: ―¿Cˈaˈut nak nacaye “cui naru”? ¿Ma incˈaˈ nacanau nak cui nacatpa̱ban chixjunil naru xba̱nunquil? chan. 24 Saˈ junpa̱t quia̱tinac lix yucuaˈ li al ut quixye chi cau, ―La̱in ninpa̱b. China̱tenkˈa re nak tinpa̱b chi tzˈakal.― 25 Nak li Jesús quiril nak saˈ junpa̱t yo̱queb chi chˈutla̱c nabal li tenamit, quixchˈila li ma̱us aj musikˈej. Quixye re: ―At ma̱us aj musikˈej, la̱at nacatmemobresin. La̱at nacattzˈapoc xic. La̱in tinye a̱cue, elen riqˈuin li al aˈin ut mat‑oc chic riqˈuin, chan. 26 Ut li ma̱us aj musikˈej quixjap re ut quixchˈikle chi cau li al. Tojoˈnak qui‑el riqˈuin. Ut li al chanchan camenak quicana. Nabal li tenamit queˈyehoc re nak xcam. 27 Ut li Jesús quixchap chi rukˈ li al ut quixcuaclesi ut li al quixakli. 28 Nak qui‑oc li Jesús saˈ cab xjunes rochbeneb lix tzolom, queˈxpatzˈ re: ―¿Cˈaˈut nak incˈaˈ xoru la̱o chirisinquil li ma̱us aj musikˈej? chanqueb. 29 Ut li Jesús quixye reheb: ―Caˈaj cuiˈ riqˈuin ayu̱n ut riqˈuin tijoc naru risinquil li ma̱us aj musikˈej aˈin.―\nLi Jesús quixye cuiˈchic resil lix camic\n30 Ut nak queˈel aran, queˈnumeˈ saˈ li naˈajej Galilea. Ut li Jesús incˈaˈ quiraj nak teˈxnau nak cuan aran. 31 Yo̱ chixchˈolobanquil xya̱lal chiruheb lix tzolom. Quixye reheb: ―La̱in li Alalbej, tineˈxkˈaxtesi saˈ rukˈeb li cui̱nk li teˈcamsi̱nk cue. Ut nak ac xineˈxcamsi, tincuacli̱k cuiˈchic chi yoˈyo saˈ xya̱nkeb li camenak saˈ rox li cutan.― 32 Aban eb aˈan incˈaˈ queˈxtau ru li cˈaˈru quixye reheb, ut queˈxucuac chixpatzˈbal cˈaˈru xya̱lal li quixye.\nLi nim xcuanquil, aˈan li nacˈanjelac chiruheb li ras ri̱tzˈin\n33 Queˈcuulac saˈ li tenamit Capernaum. Nak cuanqueb saˈ cab quixpatzˈ reheb lix tzolom: ―¿Cˈaˈru li yo̱quex chixcuechˈinquil rix nak yo̱co chi cha̱lc? chan. 34 Mem queˈcana ut incˈaˈ chic queˈchakˈoc xban nak yo̱queb chixcuechˈinquil rix ani reheb li nim xcuanquil. 35 Li Jesús quicˈojla ut quixbokeb li cablaju chi xtzolom riqˈuin ut quixye reheb: ―Li ani ta̱raj nak ta̱qˈuehekˈ xcuanquil, chixcubsihak rib ut chicˈanjelak chiruheb chixjunileb.― 36 Quixchap chi rukˈ jun li chˈina al ut quixqˈue saˈ xyiheb. Quixkˈalu ut quixye reheb: 37 ―Li ani naxqˈue xlokˈal li toj kˈun xchˈo̱l joˈ li chˈina al aˈin saˈ incˈabaˈ la̱in, naxqˈue ajcuiˈ inlokˈal la̱in. Ut ma̱cuaˈ caˈaj cuiˈ la̱in naxqˈue inlokˈal. Naxqˈue aj ban cuiˈ xlokˈal li Dios li quitaklan chak cue.―\nLi ani incˈaˈ xicˈ na‑iloc ke, aˈan na‑oquen chikix\n38 Laj Juan quixye re li Jesús: ―At Ka̱cuaˈ, jun cui̱nk xkil chak leˈ. Yo̱ chi isi̱nc ma̱us aj musikˈej saˈ a̱cˈabaˈ. Ut la̱o xkaye re nak incˈaˈ tixba̱nu aˈan xban nak moco kacomon ta.― 39 Ut li Jesús quixye reheb: ―Me̱kˈus xban nak ma̱ ani ta̱ba̱nu̱nk junak milagro saˈ incˈabaˈ la̱in ut mokon ta̱oc ta chintzˈekta̱nanquil. 40 Li ani incˈaˈ xicˈ na‑iloc ke, aˈan na‑oquen chikix. 41 Li ani ta̱qˈuehok jun secˈak haˈ e̱re saˈ incˈabaˈ la̱in xban nak la̱ex cualal incˈajol, relic chi ya̱l tinye e̱re nak tixcˈul lix kˈajca̱munquil.―\nXiu xiu li tˈanecˈ saˈ li ma̱c\n42 Li ani ta̱poˈok xchˈo̱leb li toj kˈuneb xchˈo̱l, us raj xcutbal saˈ li palau chi bacˈbo junak nimla pec chi xcux. 43 Cui la̱ cuukˈ ta̱qˈuehok a̱cue chi ma̱cobc, us raj cui ta̱yocˈ. Mas us nak cua̱nk la̱ yuˈam chi junelic riqˈuin jun ajcuiˈ la̱ cuukˈ chiru nak tatxic riqˈuin cuib la̱ cuukˈ saˈ li xbalba, bar cuiˈ incˈaˈ ta̱chupk li xam. 44 Aran incˈaˈ teˈca̱mk li motzoˈ chi moco li xam ta̱chupk. 45 Cui la̱ cuok ta̱qˈuehok a̱cue chi ma̱cobc, us raj cui ta̱yocˈ. Mas us nak cua̱nk la̱ yuˈam chi junelic riqˈuin jun la̱ cuok chiru nak tatxic riqˈuin cuib la̱ cuok saˈ li xbalba, bar cuiˈ incˈaˈ ta̱chupk li xam. 46 Aran incˈaˈ teˈca̱mk li motzoˈ chi moco li xam ta̱chupk. 47 Cui li xnakˈ a̱cuu ta̱qˈuehok a̱cue chi ma̱cobc, us raj cui ta̱cuisi. Mas us nak tat‑oc saˈ xnimajcual cuanquilal li Dios riqˈuin jun li xnakˈ a̱cuu chiru nak tatxic saˈ li xbalba riqˈuin cuib xnakˈ a̱cuu. 48 Aran incˈaˈ teˈca̱mk li motzoˈ chi moco li xam ta̱chupk. 49 Joˈ nak naqˈueman li atzˈam chiru li tib re nak incˈaˈ nachuhoˈ, joˈcan ajcuiˈ nak nayaleˈ rix li kapa̱ba̱l. Chanchan riqˈuin xam nayaleˈ rix xban li raylal nakacˈul. 50 Cha̱bil li atzˈam, abanan cui na‑osoˈ lix quiˈal ma̱cˈaˈ chic na‑oc cuiˈ. Joˈcan ajcuiˈ la̱ex chi cua̱nk e̱cha̱bilal ut cua̱nkex saˈ usilal chi ribil e̱rib.


Rajom ut Rilom\nXkuutal chi ru li chaq’rab’\nLi molam nak’anjelak chi rix xyakb’al ru eb’ li awimq, kixtikib’ li xk’anjel jo’ jun molam naxaqab’ank re xtz’aq eb’ li k’a’ re ru sa’ eb’ li k’ayiil re li tenamital, jo’kan aj wi’ re xteneb’ankil naq li ru eb’ li awimq twanq roksinkil cho’q tzakahemq chi rajlal kutank, chi ru li po diciembre re li hab’ 1970; b’ar wi’ kiwank xxaqab’ankil li chaq’rab’ 101-70 re li Xmolamil aj K’uub’anel Chaq’rab’ re li Tenamit Watemaal.\nXwank xxaqab’ankil jo’ jun molam re awa’b’ejilal, li tb’eeresi xjunes rib’, li kuutunb’ilaq chi ru chaq’rab’, wank li k’a’ re ru ak re wi’ ut wank xnawom re xb’eeresinkil li xk’ulub’ ut xsumenkil k’anjel re xteneb’ankil sa’ xb’een. Li rochochnaal nakanaak sa’ xyi li tenamit Watemaal ut wank b’eleelaju chi na’ajej b’ar wi’ nawank xk’uulankil eb’ li tzakahemq sa’ chi xjunil li tenamital.\nSa’ xyanqeb’ li xk’anjel wank xsik’b’al xna’leb’il li yakok, xtuqub’ankil xtz’aq eb’ li k’a’ re ru ut rilb’al naq twanq ru eb’ li awimq txaqxooq xb’aan li awa’b’ejilal li naxb’eeresi rik’in li Roq Ruq’b’il Awa’b’ejilal nak’anjelak rik’in li awimq, k’iiresink wakax ut tzakahemq.\nSa’ xk’ab’a’ xtuslal xb’eeresinkil ut li naxraq li chaq’rab’, chalen chi ru li po marzo re li hab’ 1997, jo’ naxye li xchaq’rab’ Awa’b’ejilal 190-97, kiq’axtesimank ut kiteneb’aak sa’ xb’een INDECA xb’eeresinkil ut rilb’al chi xjunil li tzakahemq nake’xk’e chi maatan cho’q re li awa’b’ejilal re Watemaal sa’ xk’ab’a’ li molam naxb’eeresi rilb’al li tzakahemq sa’ chi xjunil li ruuchich’och’ li –PMA-, a’in jun k’anjel kixb’eeresi chaq li molam nak’anjelak chi rix eb’ li awimq –DIGESA-\nTenq’ank re naq twanq xb’eeresinkil chi xjunil xna’leb’il xwanjik li tzakahemq wank xkawub’l rik’in li awa’b’ejilal re Watemaal re naq chi jo’ka’in twanq xkotzb’al li we’ej ut jo’kan aj wi’ twanq xkotzb’al xyajeninkil xmajelal li tzakahemq li nake’xk’ul naab’al li k’aleb’aal li nake’tawmank sa’ rajb’al ru sa’ chi xjunil li tenamital.\nXsik’b’al xb’ehil naq twanq xokb’al, xk’uulankil ut xjek’b’al eb’ li tzakahemq wankeb’ rub’el xtaql li awa’b’ejilal re Watemaal; re naq chi jo’ka’in twanq xb’aanunkil xna’leb’il li taqlaak wank chi rix li tzakahemq chi chaab’il ut chi junpaat.


Li Xʼanjel li Jehobʼa naxkol laj Ezequias | Santil Hu rehebʼ li kokʼal\nLi xʼanjel li Jehobʼa naxkol laj Ezequias\nLi nimla tenamit Asiria kirechani li xʼawabʼejilal li 10 chi teep re Israel. Anaqwan laj Senaquerib, li awabʼej re Asiria, kiraj ajwiʼ rechaninkil li xʼawabʼejilal li wiibʼ chi teep re Juda. Joʼkan naq, kiʼok xchapbʼal chi junjunq ebʼ li tenamit re Juda. Abʼan, li tenamit li jwal naraj aʼan Jerusalen. Li inkʼaʼ naxnaw laj Senaquerib naq li Jehobʼa yook chi kolok re.\nLaj Ezequias, li awabʼej re Juda, kixkʼe naabʼal li tumin re laj Senaquerib re naq inkʼaʼ tyaloq saʼ xbʼeen Jerusalen. Usta laj Senaquerib kixkʼul li tumin, kixtaqlahebʼ laj puubʼ, li jwal kawebʼ ribʼ, chi yalok saʼ xbʼeenebʼ. Ebʼ li poyanam yookebʼ xxiw xbʼaan naq yookebʼ chaq chi nachʼok ebʼ laj Asirio. Tojaʼ naq, laj Ezequias kixye rehebʼ: «Mexxuwak. Ebʼ laj Asirio kawebʼ ribʼ, abʼan li Jehobʼa tooxkawresi chiʼus chiruhebʼ aʼan».\nLaj Senaquerib kixtaqla laj Rabsaque, laj kʼehol esil, re naq tixseʼe chaq ebʼ laj Jerusalen. Laj Rabsaque kixxaqabʼ ribʼ chirix li tenamit ut kixjap re: «Li Jehobʼa inkʼaʼ naru eetenqʼankil. Meekanabʼ naq laj Ezequias texbʼalaqʼi. Maajun yos truuq eekolbʼal chiqu».\nLaj Ezequias kixpatzʼ re li Jehobʼa kʼaru tento tixbʼaanu, ut li Jehobʼa kisumenk re: «Maaxuwa li raatin laj Rabsaque. Laj Senaquerib inkʼaʼ trechani li tenamit Jerusalen». Chirix chik aʼan, laj Ezequias kixkʼul wiibʼ oxibʼ li esilhu li kixtaqla chaq laj Senaquerib, li naxye: «Qʼaxtesihomaq eeribʼ. Li Jehobʼa inkʼaʼ naru eekolbʼal». Tojaʼ naq, laj Ezequias kitijok: «At Jehobʼa, bʼaanu usilal, chooʼaakol, re naq chixjunilebʼ teʼxkʼe reetal naq kaʼajwiʼ laaʼat li tzʼaqal Yos». Ut li Jehobʼa kixye re: «Li awabʼej re Asiria inkʼaʼ t-oq Jerusalen. Laaʼin tinkoloq re lintenamit».\nChʼolchʼo chiru laj Senaquerib naq chi seebʼ trechani Jerusalen. Abʼan saʼ jun qʼoqyink, li Jehobʼa kixtaqla jun li xʼanjel saʼ xbʼeenebʼ laj puubʼ Asirio, li wank chirix li tenamit. Li anjel kixkamsi 185.000 aj puubʼ! Maajun chik aj puubʼ Asirio, li jwal kawebʼ ribʼ, kikanaak chiru li awabʼej Senaquerib, ut kisutqʼiik saʼ rochoch chi inkʼaʼ kiqʼaxok u. Chi joʼkan, li Jehobʼa kixkol laj Ezequias ut ebʼ laj Jerusalen, joʼ kixye chaq. Wi wankat raj Jerusalen, ma xaakʼojobʼ raj aachʼool chirix li Jehobʼa?\n«Li xʼanjel li Jehobʼa wank chixkʼatqebʼ li nekeʼpaabʼank re li Yos ut naxkolebʼ» (Salmo 34:7).\nEbʼ li patzʼom: Chanru kixkol li Jehobʼa li tenamit Jerusalen? Ma nakaaye naq li Jehobʼa tatxkol ajwiʼ laaʼat?\n2 Reyes 17:1-6; 18:13-37; 19:1-37; 2 Cronicas 32:1-23.\nAt Jehobʼa aawikʼin kʼojkʼo linchʼool\nKʼaru tqatzol rikʼin laj Ezequias naq kixkʼojobʼ xchʼool rikʼin li Jehobʼa?


Resil li Santil Hu: Wiib' li Kok'al Ke'kamk - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nWI TKAMQ raj junaq ch'ina'al, k'aru tixye li xna' wi twakliiq raj wi' chik chi yo'yo? K'ajo' raj tsaho'q sa' xch'ool chi rilb'al! Ab'an, ma aawab'ihom naq xwakliik wi' chik chi yo'yo junaq kamenaq?\nSa' li eetalil wank jun li winq, wank jun li ixq ut jun li ch'ina'al. Li winq a'an laj Elias ut aj k'anjel chiru li Yos. Li ixq a'in kiyo'laak sa' li tenamit Sarepta ut malka'an. Ut li ch'ina'al a'an li xyum li malka'an. Ab'an sa' jun kutan li ch'ina'al kinimank xyajel ut kikamk. Naq kikamk li ch'ina'al laj Elias kixye re li malka'an: ‹K'e we laayum›.\nLaj Elias kixk'am li ch'ina'al sa' xkab' tasal li ochoch ut kixk'e sa' ch'aat. Ut kixye re li Jehob'a: ‹At Jehob'a b'aanu usilal waklesi wi' chik chi yo'yo li ch'ina'al a'in›. Toja' naq kik'ulunk xch'ool li ch'ina'al! Chirix chik a'an laj Elias kikub'eek chaq rik'in li ch'ina'al ut kixye re li malka'an: ‹Laayum yo'yo›. Li malka'an kisaho'k sa' xch'ool naq kiril ru li xyum.\nLaj Eliseo a'an jun chik laj k'anjel chiru li Jehob'a. Laj Eliseo natenq'ank re laj Elias. Li Jehob'a kixk'e xwankil laj Eliseo re naq tixb'aanu ajwi' li sachb'ach'oolej. Naq laj Eliseo kiwulak sa' li tenamit Sunem kixtaw jun li qana'chin jwal chaab'il rik'in. Chirix chik a'an li qana'chin a'in ut li xb'eelom ke'wank jun li xyum.\nMa nakaanaw k'aru kixk'ul li ch'ina'al naq ak nim chik? Sa' jun eq'la li ch'ina'al xko xtawb'al li xyuwa' sa' li xk'anjel. Toja' naq ki'ok xyeeb'al: ‹K'ajo' xrahil linjolom!› Naq li ch'ina'al kiwulak sa' rochoch, kikamk. Kiraho'k sa' xch'ool li xna', jo'kan naq xko sa' junpaat chi xsik'b'al laj Eliseo.\nLaj Eliseo kiwulak sa' rochoch li qana'chin ut kixk'am li ch'ina'al sa' xch'aat, kitijok ut kiyoklaak sa' xb'een. Toja' naq ki'ok chi luhaak xtib'el li ch'ina'al ut wuqub' sut ki'at'isamak. Naq li na'b'ej kiril naq li xyum ki'ajk ru, kisaho'k sa' xch'ool!\nNaq neke'kamk li qakomon ut eb' li qamiiw naraho'k sa' qach'ool. Ab'an laa'o ink'a' nokooru xwaklesinkileb' chi yo'yo. Ka'ajwi' li Jehob'a naru xwaklesinkileb' li kamenaq. Toj tqatzol chanru tixb'aanu a'in.\nAniheb’ wankeb’ sa’ li eetalil? K’aru kixk’ul li ch’ina’al li wank sa’ li eetalil?\nK’aru kixye laj Elias naq kitijok chirix li ch’ina’al? K’aru kik’ulmank naq laj Elias kiraqe’k chi tijok?\nChanru xk’ab’a’ li winq li kitenq’ank re laj Elias?\nK’a’ut naq kitaqlaak laj Eliseo sa’ rochoch jun li ixq sa’ li tenamit Sunem?\nK’aru kixb’aanu laj Eliseo naq kikamk li ch’ina’al? Rik’in li kixb’aanu laj Eliseo, k’aru kixk’ul li ch’ina’al?\nNaq li Jehob’a kixk’e xwankil laj Elias ut laj Eliseo, k’aru naxk’ut chiqu a’in chirix li xwankil li Jehob’a?\nChaawil li naxye 1 Reyes 17:8-24.\nChanru kiyale’k rix li xpaab’al laj Elias? (1 Rey. 17:9; 19:1-4, 10.)\nK’a’ut nim xpaab’al li malka’an re li tenamit Sarepta? (1 Rey. 17:12-16; Luc. 4:25, 26.)\nK’aru naxye Mateo 10:41, 42 chirix li tqak’ul wi yooko xb’aanunkil jo’ li malka’an? (1 Rey. 17:10-12, 17, 23, 24.)\nChaawil li naxye 2 Reyes 4:8-37.\nK’aru naxk’ut chiqu naq li ixq re Sunem kixk’ul laj Eliseo sa’ rochoch? (2 Rey. 4:8; Luc. 6:38; Rom. 12:13; 1 Juan 3:17.)\nK’aru tento tqab’aanu re xtenq’ankileb’ li neke’paab’ank re li Jehob’a? (Hech. 20:35; 28:1, 2; Gál. 6:9, 10; Heb. 6:10.)


Resil li Santil Hu: Ani li xJezabel? - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nNAQ kikamk li awab'ej Jeroboan, chixjunileb' li awab'ej li ke'jolomink reheb' li 10 chi teep maa'useb' xna'leb'. Ab'an li awab'ej Acab, jwal yiib'ru xna'leb'. Ma nakaanaw k'a'ut? Xb'aan naq li xJezabel, li rixaqil, wank cho'q awab'ej ut maa'us xna'leb'.\nLi xJezabel moko aj Israel ta, a'an xrab'in li awab'ej re li tenamit Sidon. Li xJezabel naxloq'oni li pech'b'il yos B'aal, kixb'aanu naq li xb'eelom ut naab'aleb' laj Israel te'xloq'oni ajwi' li yos a'in. Li xJezabel xik' naril li Jehob'a ut kixkamsi naab'aleb' laj k'anjel chiru li Jehob'a. Wankeb' ke'xmuq rib' sa'eb' li ochoch pek re naq ink'a' te'kamsiiq. Li xJezabel nakamsink, re xtawb'al li naraj.\nSa' jun kutan li xJezabel kiril naq laj Acab ra sa' xch'ool. Toja' naq kixpatz' re: ‹K'a'ut ra sa' aach'ool?›\nLaj Acab kixye re li rixaqil: ‹Xwaj raj xloq'b'al li xch'och' laj Nabot, ab'an ink'a' kiru xk'eeb'al we›.\nLi xJezabel kixye re li xb'eelom: ‹Matk'oxlak, laa'in tink'e aawe li xch'och' laj Nabot›.\nLi xJezabel kixtaqlaheb' xhu eb' li neke'jolomink sa' li tenamit b'arwi' wank laj Nabot. Ut kixye reheb': ‹Taqlahomaq winq li maak'a' neke'ok wi' re naq te'xye re li tenamit naq laj Nabot kixmaajewa li Yos ut li awab'ej. Chirix chik a'an: Teerisi laj Nabot sa' li tenamit ut teek'e chi pek toj reetal teekamsi›.\nNaq li xJezabel kirab'i naq kikamk laj Nabot kixye re laj Acab: ‹Anaqwan aawe chik li xch'och' laj Nabot›. Tento raj naq li xJezabel tixtoj li xmaak, xb'aan naq k'ajo' xyiib'al ru kixb'aanu!\nJo'kan naq, li Jehob'a kixtaqla laj Jehu re naq tixtoj xmaak li xJezabel. Naq li xJezabel kirab'i naq yook chaq chi chalk laj Jehu, kixb'on chi'us li xnaq'ru re naq t-ile'q naq ch'ina'us na'ilok. Ab'an, naq laj Jehu kiril ru li xJezabel kixye reheb' li neke'k'anjelak sa' li rochoch li awab'ej: ‹Kutumaq li ixq sa' li b'entaan›. Eb' li winq ke'xb'aanu li yeeb'ileb' re, jo' nak'utunk sa' li eetalil. Chi jo'kan kikamk li xJezabel.\nAni li xJezabel?\nK’a’ut naq sa’ jun kutan kiraho’k sa’ xch’ool laj Acab?\nK’aru kixb’aanu li xJezabel re naq laj Acab tireechani li xch’och’ laj Nabot?\nAni kixtaqla li Jehob’a re naq li xJezabel tixtoj rix li xmaak?\nK’aru kixb’aanu laj Jehu naq kiwulak sa’ rochoch li awab’ej?\nChaawil li naxye 1 Reyes 16:29-33 ut 18:3, 4.\nChanru li maa’usilal naq yook chi awab’ejink laj Acab? (1 Rey. 16:33.)\nChaawil li naxye 1 Reyes 21:1-16.\nChanru kixk’utb’esi laj Nabot naq tiik xch’ool chiru li Jehob’a? (1 Rey. 21:1-3; Lev. 25:23-28.)\nK’aru naqatzol rik’in laj Acab naq ink’a’ nokooru xtawb’al li naqaj? (1 Rey. 21:4; Rom. 5:3-5.)\nChaawil li naxye 2 Reyes 9:30-37.\nK’aru naqatzol naq laj Jehu kixb’aanu chi anchal xch’ool li kixye li Jehob’a? (2 Rey. 9:4-10; 2 Cor. 9:1, 2; 2 Tim. 4:2.)


Laj Pedro natikʼtiʼik | Xnaʼlebʼ li Santil Hu choʼq rehebʼ li kokʼal\nLaj Pedro naxye naq inkʼaʼ naxnaw ru\nNaq li Jesus wank chaq rikʼinebʼ li Xʼapostol bʼarwiʼ kiwaʼak chaq jun sut aj chik, kixye rehebʼ: «Chiru li qʼoqyink aʼin cheejunilex tineetzʼeqtaana». Laj Pedro kixye re: «Laaʼin inkʼaʼ. Usta ebʼ li junchʼol tateʼxkanabʼ, laaʼin maajunwa tatinkanabʼ». Abʼan, li Jesus kixye re laj Pedro: «Toj maajiʼ ajwiʼ nabʼichank jun li tzoʼkaxlan naq taaye oxibʼ sut naq inkʼaʼ nakaanaw wu».\nNaq ebʼ laj puubʼ keʼxkʼam li Jesus saʼ rochoch laj Caifas, li xkʼihalil ru li Xʼapostol ak xeʼelelik. Abʼan wiibʼ rehebʼ aʼan yookebʼ chirixebʼ li poyanam. Jun rehebʼ aʼan laj Pedro. Aʼan kiʼok saʼ xnebʼaal rochoch laj Caifas ut kijilok chixkʼatq li xaml chi xqʼixnankil ribʼ. Rikʼin xkutankil li xaml, jun li moos ixq kiril xnaqʼ ru laj Pedro ut kixye: «Laaʼin ninnaw aawu! Laaʼat wankat chaq chirix li Jesus!».\nLaj Pedro kixye: «Inkʼaʼ. Moko yaal ta. Inkʼaʼ ninnaw chirix kʼaru nakat-aatinak», ut xkoho chixkʼatq li okebʼaal. Tojaʼ naq, jun chik li moos ixq kiril ru ut kixye rehebʼ li junchʼol: «Li winq aʼin wank chaq rikʼin li Jesus!». Laj Pedro kixye: «Chi moko ninnaw ta ani li Jesus!». Joʼkan ajwiʼ jun li winq kixye: «Laaʼat jun saʼ xyanqebʼ. Nakʼutunk chaawu, nakat-aatinak joʼebʼ laj Galileo, joʼ li Jesus». Abʼan laj Pedro chi anchal xchʼool kixye: «Inkʼaʼ ninnaw ru!».\nSaʼ li hoonal aʼin, kibʼichank jun li tzoʼkaxlan. Laj Pedro kixkʼe reetal naq li Jesus yook chi ilok re ut kixjultika li kiyeheʼk re xbʼaan li Jesus. Joʼkan naq, kiʼelk chirix ochoch ut kʼajoʼ naq kiyaabʼak.\nYook chi kʼulmank aʼin, naq li Sanedrin kixchʼutubʼ ribʼ saʼ rochoch laj Caifas re raqok aatin saʼ xbʼeen li Jesus. Li Sanedrin aʼan li xraqlebʼaal ebʼ laj kʼamolbʼe saʼ li paabʼal. Ak xeʼxkʼubʼ xkamsinkil ut yal yookebʼ xsikʼbʼal chirix kʼaru teʼxqʼabʼa. Abʼan, inkʼaʼ nekeʼxtaw. Tojaʼ naq, laj Caifas kixpatzʼ re li Jesus: «Ma laaʼat Ralal li Yos?». Li Jesus kixye: «Heeheʼ, laaʼin». Aran naq, laj Caifas kixye: «Ak xqataw chik xmaak. Xmaajewa li Yos!». Li raqlebʼaal kixkʼulubʼa ut kixye: «Li winq aʼin tento tkamq». Keʼxtzʼaji chi uqʼ saʼ ru, keʼxchuubʼa, keʼxtzʼap li ru, keʼxteni ut keʼxye re: «Wi laaʼat propeet, ye qe ani xsakʼok aawe!».\nNaq xkutanoʼk, keʼxkʼam li Jesus saʼ Sanedrin ut keʼxpatzʼ wiʼ chik re: «Ma laaʼat Ralal li Yos?». Li Jesus kixye rehebʼ: «Heeheʼ. Laaʼex yookex xyeebʼal naq laaʼin». Tojaʼ naq, keʼxqʼabʼa naq xmaajewa li Qaawaʼ, aʼin naraj xyeebʼal, naq xhobʼ li Yos, ut xeʼxkʼam saʼ li ochoch bʼarwiʼ wank chaq laj Poncio Pilato, li ruuchil awabʼej re Roma. Kʼaru xkʼulmank chirix aʼin? Toj tqil.\n«Li xhoonalil [...] ak xwulak [...] naq texchaʼchaʼiiq. Li junjunq txik saʼ rochoch ut tineekanabʼ injunes. Usta moko wankin ta injunes, xbʼaan naq li Yuwaʼbʼej wank wikʼin» (Juan 16:32).\nEbʼ li patzʼom: Kʼaru xkʼulmank saʼ xnebʼaal rochoch laj Caifas? Li raqlebʼaal kixkʼe chi kamk li Jesus, kʼaʼut?


San Mateo 22 KEKNT - Li Jesús quia̱tinac cuiꞌchic - Bible Search\nLi jaljo̱quil ru a̱tin chirix li ninkꞌe caxa̱r\n1Li Jesús quia̱tinac cuiꞌchic riqꞌuineb saꞌ jaljo̱quil ru a̱tin. 2Quixye reheb: Lix nimajcual cuanquilal li Dios chanchan jun li rey li quixninkꞌei lix sumlajic li ralal. 3Quixtaklaheb lix mo̱s chixcꞌambaleb chak li ac bokbileb. Aꞌut eb aꞌan incꞌaꞌ queꞌraj cha̱lc. 4Quixtakla cuiꞌchic jalaneb chic lix mo̱s ut quixye reheb: —Yehomak reheb li ac bokbileb, “Ac cꞌubcꞌu li tzacae̱mk, ac xeꞌcamsiman eb li cuacax ut chixjunil li xul li ni̱nk xtibeleb. Ac cauresinbil chixjunil. Cha̱lkex saꞌ li sumla̱c,” chaꞌakex reheb. 5Ut eb aꞌan incꞌaꞌ queꞌraj queꞌrabi ut co̱eb. Cuan co̱eb saꞌ xcꞌaleba̱l ut cuan co̱eb saꞌ xcꞌayiba̱leb. 6Ut eb li jun chꞌol chic queꞌxchapeb lix mo̱s li rey, queꞌxrahobtesiheb ut queꞌxcamsiheb. 7Ut li rey nak quirabi aꞌan, cꞌajoꞌ nak quijoskꞌoꞌ. Quixtaklaheb lix soldado chixcamsinquil li queꞌcamsin reheb lix mo̱s. Ut quixtakla xcꞌatbal lix tenamiteb. 8Tojoꞌnak quixye reheb lix mo̱s: —Ya̱l nak li sumla̱c ac cauresinbil. Abanan li bokbileb ma̱cuaꞌ ajcuiꞌ xcꞌulubeb cha̱lc saꞌ li sumla̱c. 9Anakcuan texxic saꞌ eb li be bar nequeꞌnumeꞌ cuiꞌ li cristian. Ut te̱bokeb saꞌ li ninkꞌe li ani te̱tauheb chak, chan. 10Ut co̱eb lix mo̱s saꞌ eb li be ut queꞌxcꞌameb saꞌ li ninkꞌe li joꞌ qꞌuial queꞌxtau, jun chaliqueb li cha̱bil xnaꞌleb joꞌ ajcuiꞌ li incꞌaꞌ useb xnaꞌleb. Ut quinujac li cab xbaneb li ulaꞌ. 11Ut qui-oc li rey chirilbaleb li rulaꞌ. Nak qui-oc, quiril aran jun li cui̱nk moco tikto ta joꞌ nak tikto̱queb li cuanqueb saꞌ li sumla̱c. 12Li rey quixye re: —At cuami̱g, ¿cꞌaꞌut nak xat-oc chak arin chi incꞌaꞌ tikto̱cat joꞌ nequeꞌxtikib rib li nequeꞌxic saꞌ sumla̱c? chan. Ut li cui̱nk incꞌaꞌ quichakꞌoc. 13Ut li rey quixye reheb lix mo̱s: —Bacꞌomak li rok rukꞌ ut cutumak saꞌ kꞌojyi̱n chirix cab. Aran ut ta̱cua̱nk li ya̱bac ut li cꞌuxuxi̱nc ruch e. 14Nabaleb li bokbileb aban incꞌaꞌ qꞌuiheb li teꞌxtau ru lix ya̱lal. 15Ut chirix aꞌan, co̱eb laj fariseo ut queꞌxcꞌu̱b rib re rilbal chan ta na ru nak ta̱ru̱k nak teꞌxyal rix li Jesús riqꞌuin junak a̱tin re teꞌxjit cuiꞌ. 16Queꞌxtaklaheb lix tzolom rochbeneb li nequeꞌoquen chirix laj Herodes re nak teꞌa̱tinak riqꞌuin li Jesús yal re xsicꞌbal cꞌaꞌru ta̱paltok cuiꞌ riqꞌuin li ra̱tin. Ut queꞌxye re: —At tzolonel, nakanau nak nacara li ya̱l. Ut saꞌ xya̱lal nacacꞌut chiruheb li tenamit cꞌaꞌru naraj li Dios ut ma̱ ani nacaxucua ru ut incꞌaꞌ nacasiqꞌueb ru li ani nacara. 17Ye biꞌ ke cꞌaꞌru nacacꞌoxla chirix li naꞌleb aꞌin. ¿Ma us xqꞌuebal li toj re laj César li Acuabej malaj incꞌaꞌ? chanqueb. 18Ut li Jesús quixnau nak moco anchaleb ta xchꞌo̱l nak yo̱queb chi patzꞌoc. Quixtau ru lix ma̱usilaleb ut quixye reheb: —Ex aj caꞌ pacꞌal u, ¿cꞌaꞌut nak nequeraj xyalbal cuix? 19Cꞌutumak chicuu li tumin li nequextojoc cuiꞌ, chan reheb. Ut queꞌxcꞌut chiru jun li tumin. 20Ut li Jesús quixpatzꞌ reheb: —¿Ani aj e li jalam u̱ch cuan chiru li tumin aꞌin? Ut, ¿ani aj cꞌabaꞌ li tzꞌi̱banbil chiru? chan. 21Ut queꞌchakꞌoc ut queꞌxye re: —Re li Acuabej, chanqueb. Ut li Jesús quixye cuiꞌchic reheb: —Tojomak biꞌ re li Acuabej li cꞌaꞌru re li Acuabej, ut tojomak re li Dios li cꞌaꞌru re li Dios, chan. 22Ut queꞌsach xchꞌo̱l nak queꞌrabi li cꞌaꞌru quixye ut queꞌxcanab li Jesús ut co̱eb.\nLi xya̱lal lix cuaclijiqueb li camenak chi yoꞌyo\n23Saꞌ li cutan aꞌan queꞌcuulac riqꞌuin li Jesús cuib oxib laj saduceo. Eb aꞌan incꞌaꞌ nequeꞌxpa̱b nak teꞌcuacli̱k cuiꞌchic chi yoꞌyo li camenak. 24Queꞌxye re li Jesús: —At tzolonel, laj Moisés quixtzꞌi̱ba jun li chakꞌrab ut quixye chi joꞌcaꞌin: Cui junak cui̱nk ta̱ca̱mk ut tixcanab li rixakil chi ma̱cꞌaꞌ ralal xcꞌajol, ta̱cꞌamekꞌ li rixakil xban li ri̱tzꞌin li camenak re nak ta̱cua̱nk ralal xcꞌajol saꞌ xcꞌabaꞌ li camenak. 25Queꞌcuan cuukub li cui̱nk ri̱tzꞌineb rib saꞌ kaya̱nk. Li asbej quisumla ut nak quicam ma̱ jun li ralal xcꞌajol quicuan. Ut li rixakil quicꞌameꞌ xban li ri̱tzꞌin li camenak re nak ta̱cua̱nk ralal xcꞌajol saꞌ xcꞌabaꞌ li camenak. 26Ut li cui̱nk aꞌan quicam ajcuiꞌ ut ma̱ jun li ralal xcꞌajol quicuan. Ut joꞌcan cuiꞌchic quicꞌulman toj retal nak queꞌcam chixjunileb li cuukub chi cui̱nk ri̱tzꞌineb rib. 27Ut nak ac xeꞌcam li cuukub chi cui̱nk, quicam ajcuiꞌ li ixk. 28Ut saꞌ xcuaclijiqueb li camenak chi yoꞌyo, nak teꞌcuacli̱k eb aꞌan, ¿ani aj ixakil ta̱cana̱k cuiꞌ li ixk aꞌan, xban nak li cuukub chi cui̱nk queꞌcuan chokꞌ xbe̱lom? chanqueb re li Jesús. 29Nak quichakꞌoc, li Jesús quixye reheb: —La̱ex yo̱quex chixbalakꞌinquil e̱rib xban nak incꞌaꞌ nequetau ru li cꞌaꞌru naxye saꞌ li Santil Hu chi moco nequetau ru lix cuanquil li Dios. 30Nak teꞌcuacli̱k cuiꞌchic chi yoꞌyo li camenak, chanchanakeb chic li ángel saꞌ choxa xban nak incꞌaꞌ teꞌsumla̱k chi moco teꞌsumuba̱nk chic. 31Ut chirix lix cuaclijiqueb li camenak chi yoꞌyo, ¿ma incꞌaꞌ e̱rilom saꞌ li Santil Hu li quixye li Dios e̱re chirix lix cuaclijiqueb li camenak chi yoꞌyo? Quixye chi joꞌcaꞌin: 32La̱in lix Dios laj Abraham, lix Dios aj Isaac, ut lix Dios laj Jacob. Li Dios, aꞌan ma̱cuaꞌ xDioseb li camenakeb; xDioseb ban li yoꞌyo̱queb, chan li Jesús. (Joꞌcan nak li Dios quixcꞌut nak cuan xcuaclijiqueb chi yoꞌyo li camenak.) 33Ut li qꞌuila tenamit queꞌsach xchꞌo̱leb chirabinquil lix ya̱lal li yo̱ chixchꞌolobanquil li Jesús chiruheb.\n34Ut nak laj fariseo queꞌxqꞌue retal nak incꞌaꞌ chic queꞌru xsumenquil li Jesús laj saduceo, eb aꞌan chic queꞌxchꞌutub ribeb chixcꞌu̱banquil chanru teꞌxba̱nu. 35Ut jun reheb, aj tzolol chakꞌrab, quipatzꞌoc re li Jesús yal re xyalbal rix. 36—At tzolonel, chan re li Jesús, ¿Bar cuan li chakꞌrab li kꞌaxal nim xcuanquil?— 37Li Jesús quichakꞌoc ut quixye re: —Li chakꞌrab li kꞌaxal nim xcuanquil, aꞌan aꞌin: Ta̱ra li Ka̱cuaꞌ la̱ Dios chi anchal a̱chꞌo̱l ut chi anchal la̱ cua̱m ut chi anchal la̱ cꞌaꞌux. 38Aꞌan aꞌin li xbe̱n chakꞌrab, li kꞌaxal nim xcuanquil saꞌ xya̱nkeb chixjunil. 39Ut li xcab, chanchan ajcuiꞌ aꞌin: Ta̱ra la̱ cuas a̱cui̱tzꞌin joꞌ nak nacara a̱cuib la̱at. 40Cui nacaba̱nu li cuib chi chakꞌrab aꞌin ac xaba̱nu li naxye saꞌ chixjunil li chakꞌrab joꞌ ajcuiꞌ li yebil xbaneb li profeta, chan li Jesús.\nLi Cristo, li yechiꞌinbil xban li Dios, aꞌan ralal xcꞌajol li rey David\n41Ut nak toj chꞌutchꞌu̱queb laj fariseo, li Jesús quixpatzꞌ reheb: 42—¿Cꞌaꞌru nequecꞌoxla chirix li Cristo, li yechiꞌinbil xban li Dios? ¿Ani aj alal aj cꞌajol nak nequeye?— Ut queꞌxye re: —Ralal xcꞌajol li rey David.— 43Li Jesús quixye reheb: —¿Cꞌaꞌut nak laj David quixye li cꞌaꞌru quirecꞌa saꞌ xchꞌo̱l xban li Santil Musikꞌej nak quixye “Ka̱cuaꞌ” re li Cristo? Quixye chi joꞌcaꞌin:\n44Li Ka̱cuaꞌ Dios quixye re li Ka̱cuaꞌ laj Colol cue, cꞌojlan saꞌ lin nim ukꞌ toj tinqꞌueheb li xicꞌ nequeꞌiloc a̱cue rubel la̱ cuanquil, chan. (Sal. 110:1)\n45Li rey David quixye “Ka̱cuaꞌ” re, usta aꞌan xcomoneb li ralal xcꞌajol.— 46Ut ma̱ jun chic quiru chi sume̱nc re li Jesús. Ut chalen saꞌ li cutan aꞌan, ma̱ ani chic quixcacuu xchꞌo̱l chi patzꞌoc re li Jesús.


EFESIOS 2 KEK - Colbilo xban xnimal ruxta̱n li Dios - Bible Gateway\nEFESIOS 2 Kekchi (KEK)\nColbilo xban xnimal ruxta̱n li Dios\n2 Junxil la̱ex li ma̱cuaˈex aj judío chanchan camenakex xban li ma̱usilal ut li ma̱c li xeba̱nu chak. 2 Xeba̱nu chak li ma̱usilal saˈ ruchichˈochˈ ut xeqˈue e̱rib chi takla̱c xban laj tza li nataklan saˈ xbe̱neb li ma̱us aj musikˈej. Aˈan li nataklan saˈ xbe̱neb li nequeˈkˈetoc ra̱tin li Dios. 3 Joˈcan ajcuiˈ la̱o aj judío. Junxil xkaba̱nu chak li ma̱usilal li naxrahi ru li kachˈo̱l xba̱nunquil. Xkaba̱nu li incˈaˈ us li xkaj xba̱nunquil kajunes. Joˈcan nak tento raj takacˈul xtojbal li kama̱c joˈ eb chixjunileb li incˈaˈ nequeˈraj pa̱ba̱nc. 4 Abanan kˈaxal nim li ruxta̱n li Dios saˈ kabe̱n xban nak kˈaxal nocoxra. 5 Nak toj camenako chak saˈ li kama̱c, riqˈuin lix cuaclijic cuiˈchic chi yoˈyo li Cristo, li Dios quixqˈue ke jun acˈ yuˈam. Yal xban rusilal li Dios nak colbilo. 6 Li Dios corisi chak saˈ li najter yuˈam nak quixcuaclesi chi yoˈyo li Jesucristo ut coxqˈue chi tzˈako̱nc saˈ lix nimal xlokˈal saˈ li santil choxa xban nak reho chic li Cristo. 7 Chixjunil li usilal aˈin quilajxba̱nu ke saˈ xcˈabaˈ li Jesucristo re nak ta̱cˈutu̱nk chi junelic kˈe cutan nak kˈaxal nim li ruxta̱n. 8 Ya̱l nak xepa̱b li Jesucristo ut colbilex chic. Abanan yal xban rusilal li Dios nak colbilex. Ma̱cuaˈ xban e̱yehom e̱ba̱nuhom. Yal e̱ma̱tan ban xban li Dios. 9 Ma̱ ani chixnimobresi rib xban nak ma̱cuaˈ xban e̱yehom e̱ba̱nuhom nak colbilex. 10 Li Dios coxyoˈobtesi ut quixqˈue ke li acˈ yuˈam saˈ xcˈabaˈ li Jesucristo re nak cha̱bilak li kayuˈam xban nak ac joˈcan cˈu̱banbil chak xban li Dios junxil re nak cha̱bilak li kayehom kaba̱nuhom.\nJunaj chic ku la̱o saˈ xcˈabaˈ li Cristo\n11 Chijulticokˈ e̱re chanru nak quexcuan chak junxil. La̱ex li ma̱cuaˈex aj judío tzˈekta̱nanbilex xbaneb laj judío li queˈxcˈul li circuncisión, ut eb aˈan queˈxye nak incˈaˈ tzˈakal e̱re e̱ru xban nak incˈaˈ quecˈul li circuncisión. 12 Junxil moco cuan ta li Cristo e̱riqˈuin ut ma̱cuaˈex xcomoneb laj Israel. Incˈaˈ querabi resil li contrato li quiyehoc resil lix cˈulunic laj Colonel. Cuanquex arin saˈ ruchichˈochˈ chi ma̱cˈaˈ cˈaˈru yo̱quex chiroybeninquil ut chi ma̱cˈaˈ li Dios e̱riqˈuin. 13 Junxil li Dios ma̱cˈaˈ e̱riqˈuin. Abanan anakcuan rehex chic xban nak li Cristo quicam chiru li cruz saˈ e̱cˈabaˈ. 14 Li Cristo, aˈan li naqˈuehoc ke li tuktu̱quil usilal. Xban li Cristo junaj chic ku la̱o aj judío e̱riqˈuin la̱ex li ma̱cuaˈex aj judío. Xban nak quixmayeja rib saˈ kacˈabaˈ, li Cristo quirisi li kajoskˈil li naramoc re chiku li cua̱nc saˈ xya̱lal chi kibil kib. 15 Xban nak quixkˈaxtesi rib chi ca̱mc, li Cristo quirisi xcuanquil li najter chakˈrab. Quixba̱nu aˈan re nak tixjunajiheb ru laj judío riqˈuin li ma̱cuaˈeb aj judío ut junajakeb chic riqˈuin li Cristo ut cua̱nkeb chic saˈ xya̱lal chi ribileb rib. 16 Riqˈuin lix camic chiru li cruz li Cristo quirisi lix joskˈinquil kib chi kibil kib ut coxcˈam cuiˈchic saˈ usilal riqˈuin li Dios ut junaj chic ku. 17 Nak quicˈulun li Cristo saˈ ruchichˈochˈ quixchˈolob xya̱lal li colba‑ib li naqˈuehoc tuktu̱quil usilal. Quixchˈolob xya̱lal chiku la̱o aj judío li ac nakanau xya̱lal. Ut quixchˈolob ajcuiˈ xya̱lal che̱ru la̱ex li ma̱cuaˈex aj judío li toj ma̱jiˈ nequenau xya̱lal. 18 Anakcuan chikajunilo, usta la̱o aj judío usta ma̱cuaˈo aj judío, naru nococuan chi sum a̱tin riqˈuin li Yucuaˈbej Dios saˈ xcˈabaˈ li Cristo. Ut li junaj chi Santil Musikˈej natenkˈan ke. 19 Ut moco jalanex ta chic anakcuan riqˈuineb laj judío. La̱ex ban chic xcomoneb. Junaj chic e̱ru riqˈuineb. La̱ex chic ralal xcˈajol li Dios. 20 La̱o aj pa̱banel chanchano li rochoch li Dios. Chanchano li pec li na‑oc saˈ xbe̱n li cimiento. Ut li cimiento, aˈaneb li apóstol ut li profeta. Abanan li tzˈakal xakxo cuiˈ li cab, aˈan li Jesucristo. 21 La̱o aj pa̱banel chanchano li rochoch li Dios. Junajo chic saˈ xcˈabaˈ li Jesucristo li tzˈakal xakxo saˈ kabe̱n re nak tzˈakalak ke ku ut kˈaxtesinbilo chiru li Dios. 22 Joˈcan ajcuiˈ la̱ex. Xban nak rehex chic li Cristo, junajex chic riqˈuineb laj pa̱banel. Ut la̱ex ajcuiˈ li rochoch li Dios xban nak li Santil Musikˈej cuan e̱riqˈuin.


Resil li Santil Hu: Eb' li Ralal Xk'ajol Eb' li Musiq'ej - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nWI TAAWIL raj junaq winq jwal nim roq, chanchan xteram jun li ochoch. K'aru raj taak'oxla? Tatxuwaq, pe'yaal? Najter ke'wank winq jwal nimeb' roq sa' Ruuchich'och'. Li Santil Hu naxye naq musiq'ej li xyuwa'eb' li winq a'in. Chanru kik'ulmank a'in?\nChaajultika naq laj Tza yook chaq chi k'ehok ch'a'ajkilal. Laj Tza kixb'aanu naq eb' li anjel te'maa'uso'q. Wankeb' li anjel ke'xpaab' re laj Tza. Ke'xkanab' chaq xk'anjel sa' choxa. Naq ke'k'ulunk eb' li anjel a'in sa' Ruuchich'och' ke'tib'elo'k. Ma nakaanaw k'a'ut?\nLi Santil Hu naxye naq eb' li anjel a'in, ke'ril naq eb' li ixq ch'ina'us neke'ilok ut ke'raj wank rik'ineb'. Jo'kan naq, ke'chalk sa' Ruuchich'och' ut ke'sumlaak rik'ineb'. Moko us ta li ke'xb'aanu eb' li anjel a'in, xb'aan naq li Yos kixyoob'tesiheb' re naq te'wanq sa' choxa.\nNaq ke'yo'laak eb' li ralal xk'ajol eb' li anjel a'in, moko ke'k'utunk ta naq jalaneb' chiqu. Ab'an, ke'ok chi k'iik ut ke'ok chi numtaak xmetz'ew toj reetal naq ke'nimank roq.\nEb' li winq a'in, jwal nimeb' roq ut maa'useb' xna'leb'. K'ajo' ke'xrahob'tesi eb' li poyanam xb'aan naq jwal nimeb' ut kaweb' rib'. Ke'xyal xminb'al ruheb' li poyanam re naq te'maa'uso'q xna'leb' ajwi'.\nNaq ak kikamk chik laj Enoc, kiwank jun chik winq chaab'il xch'ool, aj Noe xk'ab'a'. Li winq a'in junelik kixb'aanu li us.\nSa' jun kutan li Yos kixye re laj Noe naq xwulak xq'ehil naq tixsacheb' li maa'useb' xna'leb'. Ab'an tixkol laj Noe ut li xjunkab'al. Jo'kan ajwi' tixkol naab'al li xul. Qilaq chanru kixb'aanu a'in.\nK’aru kik’ulmank naq eb’ li anjel a’in ke’xpaab’ re laj Tza?\nK’a’ut naq eb’ li anjel a’in, ke’xkanab’ chaq li xk’anjel sa’ choxa ut ke’chalk sa’ Ruuchich’och’?\nK’a’ut ink’a’ us naq eb’ li anjel ke’chalk sa’ Ruuchich’och’ ut ke’tib’elo’k?\nK’a’ut naq jalaneb’ chiqu eb’ li ralal xk’ajol eb’ li anjel a’in?\nK’aru yookeb’ xb’aanunkil eb’ li ralal xk’ajol eb’ li anjel a’in sa’ li eetalil?\nNaq kikamk laj Enoc, ani xk’ab’a’ li chaab’il winq kikanaak sa’ Ruuchich’och’? K’a’ut naq raaro chaq xb’aan li Yos?\nChaawil li naxye Génesis 6:1-8.\nChanru naxk’ut Génesis 6:6 naq li qana’leb’ naru tixsahob’resi malaj tixrahob’tesi xch’ool li Jehob’a? (Sal. 78:40, 41; Pro. 27:11.)\nChaawil li naxye Judas 6.\nK’a’ut us xjultikankil naq eb’ li anjel ‹ke’xkanab’ chaq xna’aj sa’ choxa?› (Sal. 37:9, 10; 2 Ped. 2:9.)


SAN MATEO 25 KEK - Li jaljo̱quil ru a̱tin chirix li - Bible Gateway\nSAN MATEO 25 Kekchi (KEK)\nLi jaljo̱quil ru a̱tin chirix li laje̱b chi tukˈ ix\n25 Lix nimajcual cuanquilal li Dios, aˈan chanchan li quicˈulman saˈ jun li sumla̱c. Li laje̱b chi tukˈ ix queˈxcˈam lix candil ut co̱eb saˈ jun li sumla̱c chixcˈulbal li be̱lomej. 2 O̱b cuanqueb xnaˈleb ut li o̱b chic ma̱cˈaˈ xnaˈlebeb. 3 Li o̱beb li ma̱cˈaˈeb xnaˈleb incˈaˈ queˈxcauresi rib chi us. Queˈxcˈam lix candil, abanan incˈaˈ queˈxcˈam xyaˈal lix candil. 4 Ut li cuanqueb xnaˈlebeb queˈxcauresi rib chi us, queˈxcˈam lix candil ut queˈxcˈam ajcuiˈ lix yaˈal. 5 Ut nak quibay chak li be̱lomej, nequeˈxi̱kan chixjunileb toj retal quicube xcuaraheb. 6 Ut saˈ tuktu kˈojyi̱n, queˈrabi nak yo̱queb chixjapbal reheb li tenamit chixyebal: ―Cueˈ chak li be̱lomej. Ayukex, cˈulumak chak, chanqueb. 7 Ut li laje̱b chi tukˈ ix queˈaj ru ut queˈoc xyi̱banquil lix candil. 8 Ut li o̱b li ma̱cˈaˈeb xnaˈleb queˈxye reheb li o̱b chic li cuanqueb xnaˈleb: ―Jecˈomak bayak xyaˈal li kaxam xban nak chupc re li kacandil, chanqueb. 9 Aban li cuanqueb xnaˈleb queˈxye: ―Incˈaˈ naru. Incˈaˈ ta̱tzˈaklok li xyaˈal li ke cui takaqˈue e̱re la̱ex. Ayukex riqˈuineb laj cˈay. Lokˈomak chak e̱re, chanqueb reheb. 10 Ut cuanqueb chak chixlokˈbal lix yaˈal lix candil nak col‑e̱lk li be̱lomej. Ut li o̱b chic li cuanqueb xyaˈal lix candil queˈoc rochben saˈ li cab. Ut quitzˈapeˈ li oqueba̱l. 11 Ut nak queˈsukˈi chak li o̱b chi tukˈ ix chixlokˈbal xyaˈal lix xameb, queˈoc chibokoc saˈ li oqueba̱l ut queˈxye: ―Ka̱cuaˈ, te li cab chiku, chanqueb. 12 Ut li be̱lomej quichakˈoc ut quixye reheb: ―Relic chi ya̱l tinye e̱re incˈaˈ ninnau e̱ru.― 13 Joˈcan nak la̱in ninye e̱re: Yoˈon cua̱nkex xban nak incˈaˈ nequenau li cutan chi moco li ho̱nal jokˈe toline̱lk la̱in li Cˈajolbej.\nLi jaljo̱quil ru a̱tin chirix li tumin naxcˈutbesi chanru nak tocˈanjelak chiru li Dios\n14 Ut lix nimajcual cuanquilal li Dios, aˈan chanchan jun li cui̱nk li ac xic re chi najt. Quixbokeb lix mo̱s riqˈuin ut quixkˈaxtesi lix tumin saˈ rukˈeb lix mo̱s. 15 Quixqˈue o̱b mil pe̱s re li jun, cuib mil re li jun chic ut quixqˈue jun mil re li jun chic. Quixqˈue re li junju̱nk aˈ yal chanru lix se̱bal xchˈo̱l chi rilbal. Tojoˈnak co̱ chi najt. 16 Ut li mo̱s li quicˈuluc re li o̱b mil pe̱s, qui‑oc chi yacoc chiru ut quire̱chani o̱b mil pe̱s chic saˈ xbe̱n li quixcˈul. 17 Ut joˈcan cuiˈchic quixba̱nu li quicˈuluc re li cuib mil pe̱s. Ut quire̱chani cuib mil pe̱s chic saˈ xbe̱n li quixcˈul. 18 Aˈut li mo̱s li quicˈuluc re li jun mil pe̱s, co̱ ut quixbec jun li jul saˈ chˈochˈ. Ut aran quixmuk li jun mil pe̱s li quiqˈueheˈ re xban lix patrón. 19 Ut najterak chic, quicˈulun lix patroneb laj cˈanjel aˈan. Quixbokeb lix mo̱s chixkˈaxtesinquil xcue̱nteb. 20 Ut quicuulac li mo̱s li quicˈuluc re li o̱b mil pe̱s. Ut quixcˈam chak li o̱b mil li quixcˈul ut quixcˈam chak ajcuiˈ li o̱b mil chic li xbe̱n li quire̱chani, ut quixye: ―Ka̱cuaˈ, o̱b mil pe̱s caqˈue cue. Cuayeˈ la̱ tumin ut o̱b mil chic xcue̱chani chak saˈ xbe̱n li caqˈue cue, chan. 21 Ut lix patrón quixye re: ―Kˈaxal us xaba̱nu. La̱at cha̱bilat ut tzˈakalat aj cˈanjel. Saˈ xbe̱n li caˈchˈin xinkˈaxtesi a̱cue, cha̱bil xat‑el. Anakcuan tinkˈaxtesi chic nabal a̱cue. Chisahokˈ saˈ la̱ chˈo̱l xban nak tattzˈako̱nk ajcuiˈ riqˈuin li sahil chˈo̱lejil li cuan cuiqˈuin la̱in, chan. 22 Ut li mo̱s li quicˈuluc re li cuib mil pe̱s quicuulac ut quixye: ―Ka̱cuaˈ, caqˈue cue cuib mil pe̱s ut cuib mil pe̱s chic xcue̱chani chak saˈ xbe̱n, chan. 23 Ut lix patrón quixye re: ―Us xaba̱nu. Cha̱bilat aj cˈanjel. Riqˈuin li caˈchˈin xinqˈue a̱cue, us xat‑el. Anakcuan tinkˈaxtesi a̱cue nabal chic. Chisahokˈ saˈ la̱ chˈo̱l xban nak tattzˈako̱nk ajcuiˈ riqˈuin li sahil chˈo̱lejil li cuan cuiqˈuin la̱in, chan. 24 Ut quicuulac ajcuiˈ li jun chic li quicˈuluc re li jun mil pe̱s ut quixye re lix patrón: ―Ka̱cuaˈ, ninnau nak joskˈat la̱at. Nacatkˈoloc bar incˈaˈ nacat‑au cuiˈ, ut nacatxococ bar cuiˈ incˈaˈ nacatpajin iyaj. 25 Joˈcan nak quinxucuac ut co̱in ut coxinmuk saˈ chˈochˈ li caqˈue cue. Cueˈ li jun mil pe̱s li caqˈue cue, chan. 26 Ut li patrón quijoskˈoˈ ut quixye re: ―Incˈaˈ us la̱ naˈleb. Incˈaˈ nacacuaj trabajic. Xanau nak ninkˈoloc bar incˈaˈ nin‑au cuiˈ. Ut xanau nak ninxococ bar incˈaˈ ninpajin cuiˈ iyaj. 27 Joˈcan ut tento nak xaqˈue raj lin tumin reheb laj toˈ tumin. Ut saˈ incˈulunic, xincˈul raj ral lin tumin rochben raj li xaqˈue chi toˈ, chan. 28 Ut li patrón quixye reheb lix mo̱s li cuanqueb aran: ―Makˈomak chiru li jun mil pe̱s ut qˈuehomak re li ani aj iqˈuin cuan li laje̱b mil pe̱s. 29 Chixjunil li ani cuan nabal reheb, mas cuiˈchic ta̱qˈuema̱nk re ut kˈaxal cuiˈchic nabal ta̱cua̱nk re. Ut li ani caˈchˈin ajcuiˈ cuan re, ta̱makˈma̱nk chiru li joˈ qˈuial cuan re. 30 Ut laj cˈanjel aˈin, ma̱cˈaˈ na‑oc cuiˈ. Isihomak arin ut qˈuehomak saˈ kˈojyi̱n. Aran ta̱cua̱nk li ya̱bac ut li cˈuxuxi̱nc ruch e, chan.\nLi rakba a̱tin ta̱cha̱lk\n31 Nak tincha̱lk la̱in li Cˈajolbej riqˈuin xnimal inlokˈal cuochbenakeb chak chixjunileb li ángel, tojoˈnak toxincˈojla̱k saˈ lin cˈojariba̱l retalil xnimal incuanquil chi rakoc a̱tin. 32 Ut teˈchˈutuba̱k chicuu chixjunil xte̱paleb li tenamit li cuanqueb saˈ ruchichˈochˈ. Tojoˈnak tinsiqˈueb ru ut tinqˈueheb saˈ cuib chˈu̱tal joˈ nak li pastor narisiheb lix carner saˈ xya̱nkeb li chiba̱t. 33 Ut tinqˈueheb lin carner saˈ lin nim ukˈ ut eb li chiba̱t tinqˈue saˈ intzˈe. 34 Ut la̱in li Rey tinye reheb li cuanqueb saˈ lin nim: ―Osobtesinbilex xban lin Yucuaˈ. E̱chanihomak li nimajcual cuanquilal cauresinbil chokˈ e̱re chalen chak saˈ xticlajic li ruchichˈochˈ. 35 Te̱re̱chani xban nak quintzˈoca chak ut quine̱qˈue chi cuaˈac. Quichakic cue ut quine̱qˈue chi ucˈac. Quinsicˈ cuochochnal ut quine̱cˈul e̱riqˈuin. 36 Nak ma̱cˈaˈ cuakˈ, queqˈue cuakˈ. Nak quinyajer, quine̱tenkˈa. Nak quincuan saˈ tzˈalam, coxine̱ril chak. 37 Ut eb li ti̱queb xchˈo̱l teˈxye cue: ―Ka̱cuaˈ, ¿jokˈe ta biˈ catkil chi tattzˈoca̱k ut jokˈe ta biˈ catkaqˈue chi cuaˈac? ¿Jokˈe ta biˈ catkil chi ta̱chakik a̱cue ut jokˈe ta biˈ catkaqˈue chi ucˈac? chaˈkeb cue. 38 ¿Jokˈe ta biˈ casicˈ a̱cuochochnal ut catkacˈul ta kiqˈuin? ¿Jokˈe ta biˈ catkil chi ma̱cˈaˈ a̱cuakˈ ut quikaqˈue ta a̱cuakˈ? 39 ¿Jokˈe ta biˈ catkil chi yajat ut catkatenkˈa ta? ¿Jokˈe catcuan saˈ tzˈalam ut coxatkil ta chak? chaˈkeb. 40 Ut la̱in tinchakˈok ut tinye reheb: ―Relic chi ya̱l tinye e̱re, cui queba̱nu aˈin re junak li nequeˈpa̱ban cue, usta cubenak xcuanquil, cue ajcuiˈ la̱in queba̱nu chak. 41 Tojoˈnak la̱in li Rey tinye reheb li cuanqueb saˈ lin tzˈe: ―Elenkex chicuu. Tzˈekta̱nanbilex saˈ li xam li ma̱ jokˈe ta̱chupk cˈu̱banbil chak chokˈ re laj tza ut reheb ajcuiˈ lix ángel. 42 Xban nak la̱in quintzˈoca chak ut incˈaˈ quine̱qˈue chi cuaˈac. Quichakic chak cue ut incˈaˈ quine̱qˈue chi ucˈac. 43 Quinsicˈ li cuochochnal ut incˈaˈ quine̱cˈul e̱riqˈuin. Ma̱cˈaˈ cuakˈ ut incˈaˈ queqˈue cuakˈ. Quinyajer ut incˈaˈ quine̱tenkˈa. Quincuan chi pre̱xil ut incˈaˈ coxine̱ril chak, chaˈkin reheb. 44 Ut teˈchakˈok ut teˈxye cue: ―Ka̱cuaˈ, ¿jokˈe ta biˈ catkil chi tattzˈoca̱k? ¿Jokˈe ta biˈ catkil chi ta̱chakik a̱cue? ¿Jokˈe casicˈ a̱cuochochnal? ¿Jokˈe catkil chi ma̱cˈaˈ la̱ cuakˈ malaj yajat, malaj cuancat saˈ tzˈalam ut incˈaˈ catkatenkˈa? chaˈkeb. 45 Ut la̱in li Rey tinchakˈok ut tinye reheb: ―Relic chi ya̱l tinye e̱re, xban nak incˈaˈ quetenkˈaheb li nequeˈpa̱ban cue li ma̱cˈaˈeb xcuanquil, incˈaˈ ajcuiˈ quine̱tenkˈa la̱in, chaˈkin reheb. 46 Ut eb aˈan teˈxic saˈ li tojba ma̱c chi junelic. Abanan li ti̱queb xchˈo̱l cua̱nkeb xyuˈam chi junelic.